qundao/data-zh-poetry huggingface dataset:
瀝澗吳太皇廟
作者：項安世
朝代：宋

行間得子明，笑裏下茲城。
好漢人難識，髯郎鑒獨精。
溪巫薦村酒，舟子問江程。
頗憶濡須否，風旛作戰聲。
炙背
作者：項安世
朝代：宋

僂坐前簷曝午曦，一襟和暖似春時。
無因得共田夫比，直獻君王更不疑。
燎蚊
作者：項安世
朝代：宋

欲昏疑霧合，未暗已雷鳴。
驅逐無長策，紛紜劇亂兵。
晝潜如設伏，夜嘯若先聲。
喙慘戈矛利，身微坌𡏖輕。
嘬膚來汗血，皤腹去朱櫻。
壁以青油固，麾之白羽明。
聞風聊讋息，得路即喧轟。
婉婉工乘隙，騷騷故徹更。
據經當烈澤，考傳合熸荆。
耿耿銀缸動，熒熒爝火行。
翼焦身尚奮，力盡勢還傾。
壘合無逃虜，膏血可築京。
周遭期勦絕，小大悉炮烹。
爇左時驚合，禽縱或走橫。
奔軍容蹔脫，搜諜靡餘生。
走操華容道，追劉白帝城。
周瑜方奏凱，陸遜遂成名。
一覺華胥夢，千年戰國情。
區區兩蠻觸，何足較踦贏。
爲吳司戶作甕天
作者：項安世
朝代：宋

筆端隨意出洪纖，康俗山前自在禪。
已把屋來嘲作甕，更將詩去諂爲天。
蛆浮蠛舞無多子，鵾運鵬遊即大千。
敢向時人稱萬卷，不妨李渤但如拳。
爲建昌南城包顯道題光風霽月之閣
作者：項安世
朝代：宋

扁以槐堂之鉅筆，銘以雲谷之高辭。
鎮以平園之籤帙，照以太極之肝脾。
千巖萬壑轉芳氣，青天碧海流清規。
春晨畫出舞雩詠，夜景看成彭澤詩。
勉哉此事要真積，昔者所聞無坐馳。
願追策驥予陶子，勿但嘐嘐如牧皮。
爲朱文公作
作者：項安世
朝代：宋

千畝寒林一樹梅，自妍自笑已堪哀。
今朝更被風吹却，擬遣春從底處回。
爲狄氏題
作者：項安世
朝代：宋

漭蒼洲邊縛葦亭，百年朝暮看雲生。
月光破處藕花舞，雨意來時蒲葉鳴。
歸艇欲迷宵路重，捲簾忽散曉風清。
已同蒼狗俱無意，豈有江鷗更用盟。
牡丹初開
作者：項安世
朝代：宋

東君環轍百花間，次第行春到牡丹。
蜂嘴噆花春不覺，一枝先破紫金盤。
玄蝶
作者：項安世
朝代：宋

腰肢可愛紅娘子，面目無情黑老婆。
世上但知憐少艾，雙雙飛舞奈渠何。
王君行丈挽詩·其一
作者：項安世
朝代：宋

春末樂叟去，秋初仍牧齋。
無誰問天理，有底厭吾儕。
簡易逢人樂，虛徐觸事諧。
忽逢孤絕處，千丈崒高崖。
王君行丈挽詩·其三
作者：項安世
朝代：宋

房州迎主簿，惠我數行書。
慟哭王郎死，凄凉楚澤虛。
少將詩作劇，老共易同居。
比似曾居士，規繩更不疎。
王君行丈挽詩·其二
作者：項安世
朝代：宋

樂叟干將劍，鋒鋩凜不收。
之人獨和厚，與世極沉浮。
淑氣長三月，高懷自九秋。
洞門元不鎖，依舊少從游。
王少清歸蜀不成復下鄂渚詩
作者：項安世
朝代：宋

行止不可計，別離當奈何。
賦歸重作客，欲泝竟沿波。
湖上橘方熟，洲邊魚正多。
西山舊相識，不厭屢經過。
瑞慶節
作者：項安世
朝代：宋

引罷琳宮祝壽班，團團初日上雲間。
微風不動靴袍暖，千騎無譁錦繡環。
一色新花迷遠近，十分和氣滿江山。
邊城盡日聞簫鼓，豈料今朝有此閑。
用前韻勉陳進之赴省
作者：項安世
朝代：宋

癡翁切莫强笞兒，之子勤勞我所知。
但看匡衡穿壁苦，誰云甯越讀書遲。
能來伴我滄浪艇，共看一年橙橘時。
莫爲小喬淹壯志，千軍白羽坐堪麾。
用舍弟韻送妹婿鄭子仁湖南漕試
作者：項安世
朝代：宋

筆力追風內廐黄，詞源下峽九秋艎。
經行帝子雲璈地，祓飾騷人月璐章。
親老一生兒共婿，吾衰七見暑成凉。
門闌正倚乘龍重，快踏層雲覲九陽。
用韵爲席婿壽
作者：項安世
朝代：宋

仲呂欲轉蕤賓宮，巽位未放離風通。
世有大族傳伊嵩，天與峻秀包邙熊。
生申降甫何穹崇，赤昴太白來虛空。
星光嶽氣煜以充，聖罇賢斚醒復中。
援琴大叫蒼梧風，呵斗插向南雲東。
向來兩手超逢蒙，連取三鶚摧其衷。
南宮作賦羞雷同，坐見瓦釜欺玲瓏。
老驓迥立雌群雄，大花晚折王衆叢。
不妨吾事日以隆，小待造物觀其終。
良金美玉無不公，陽春白雪無不聰。
琅函氈字書春功，繡韉羢坐開曉幪。
我時一醉衰顔紅，但願玉貴甘冰窮。
用韻哭葉運幹
作者：項安世
朝代：宋

蘭薰玉膩掌中雛，霅凈苕深鏡裏居。
忍向芳洲愛鸚鵡，便隨清夢化扶胥。
病多正要人扶杖，年少翻令我哭渠。
江漢西風吹老眼，一襟寒淚苦無餘。
用韻壽鄭子仁二首·其一
作者：項安世
朝代：宋

千載吾家得鄭君，至今情義藹於春。
向人心事緇衣武，伴我躬耕谷口真。
父老尚談宣幕事，世科元是探花人。
朱庭玉色渾相似，曾向冰綃識壽神。
用韻壽鄭子仁二首·其二
作者：項安世
朝代：宋

殿閣風來六莢新，勾芒猶是管餘春。
明朝斗外星初轉，今日樽前夏未真。
九十日都成此會，八千年更屬何人。
併將駘蕩清和德，鍾作崧高駿極神。
用韻寄四川總領陳郎中·其一
作者：項安世
朝代：宋

天上歸來睡九春，一封黄牒拜除新。
赤城洞府今爲主，撫掌群仙總是賓。
用韻寄四川總領陳郎中·其二
作者：項安世
朝代：宋

筆稀秋老墨花春，散作烟雲段段新。
聞有清詩心便渴，徑煩珍字寫西賓。
用韻爲十九弟壽
作者：項安世
朝代：宋

駟馬開華屋，祥羆降綺櫳。
嬰襦斑似錦，子珮綠於葱。
好日逢重四，芳醪判一中。
丰神春日柳，意氣雨天虹。
未論龜巢藕，休言珀化楓。
諸孫今遠大，吾祖舊沖融。
努力名場近，收功鼎甲崇。
但令賢弟貴，不怕老兄窮。
用韻爲十六弟壽
作者：項安世
朝代：宋

南極星中老，朱陵洞裏仙。
相呼乘大夏，抱出送高賢。
八莢蓂垂地，初弦桂拂天。
它時南宛路，此日正開筵。
用韻送任以道入四川總領幕府二首·其一
作者：項安世
朝代：宋

銅梁天漢一軺新，紅芰清波去及辰。
顧我索居誰爲友，與君難別豈關親。
飛書上隴催庚癸，閉息匡床候子寅。
出處雖殊心事一，濂溪風月舞雩春。
用韻送任以道入四川總領幕府二首·其二
作者：項安世
朝代：宋

軟紅塵裏不爭新，蠹簡香中却競辰。
鄴架孔堂深貯腹，鮑篇陳檄妙看親。
芻糧軋軋虛旁午，歲月悠悠老秩寅。
曷日陰山行漢馬，大揮椽筆布王春。
用韻送倪教授千里
作者：項安世
朝代：宋

吟罷隨州路口詩，先生書劍此東之。
邊城它日無斯士，病叟中年惜所知。
出處如今方永隔，逢迎何處是前期。
故人若問孫文寶，閉戶焚香讀坎離。
用韻送夔帥何侍郎以待制奉祠東歸·其一
作者：項安世
朝代：宋

瀼水橫通江水，巴山直下巫山。
山水光中坐嘯，猶嫌不似鷗閒。
用韻送夔帥何侍郎以待制奉祠東歸·其三
作者：項安世
朝代：宋

種竹看成耆舊，栽花養就雲來。
偶被東屯喚出，却遭浮白呼回。
用韻送夔帥何侍郎以待制奉祠東歸·其二
作者：項安世
朝代：宋

薌火周王壽考，松階舜目聰明。
願足不求餘地，夢回何處生兵。
用韻送夔帥何侍郎以待制奉祠東歸·其五
作者：項安世
朝代：宋

晉國心存綠野，萊公夢著橫舟。
可奈紫宸墀下，春風催嘂班頭。
用韻送夔帥何侍郎以待制奉祠東歸·其四
作者：項安世
朝代：宋

萬念頭頭灰冷，三田日日春妍。
曉起珠巖漱瀑，夜深玉海升烟。
田家有感
作者：項安世
朝代：宋

秋田犁罷老農閒，歲暮無營只閉關。
愧我西來復東去，新年贏得鬢毛斑。
田間曉竹
作者：項安世
朝代：宋

稻花香裏泉聲滑，草露梢頭日影圓。
喚起東中十年夢，山陰道上早秋天。
田間草花
作者：項安世
朝代：宋

十里五里望不斷，白花紅花俱可憐。
無姓無名天下樂，自開自落卉中仙。
田間觀雨憶葉正則舊話
作者：項安世
朝代：宋

風中晚稻離離長，雨後高田聒聒流。
此樂世間誰共賞，淮西使者正防秋。
留別南湖二首·其一
作者：項安世
朝代：宋

老夫夢識南湖路，水檻山堂處處通。
若有新篇無告訴，不妨題寫寄江東。
留別南湖二首·其二
作者：項安世
朝代：宋

九重城裏塵如海，只有南湖一片霜。
若向南湖談世事，老夫只得去池陽。
留荆門蒙泉上三日無詩將去作二絕句謝之·其一
作者：項安世
朝代：宋

倚雲上頭寒碧下，三日團圓看似癡。
領畧山靈無此客，與君何處更須詩。
留荆門蒙泉上三日無詩將去作二絕句謝之·其二
作者：項安世
朝代：宋

我詩只在籃輿上，兀兀荒陂自語時。
坐看飛雲行看水，此時無我更尋詩。
疑雨
作者：項安世
朝代：宋

泉聲㶁㶁轉山隈，錯認山頭急雨來。
赤道千尋上青壁，恍如飛電掣雲開。
病中謝客
作者：項安世
朝代：宋

方丈山中太史公，二年湖海困飄蓬。
黄天蕩裏逢驚浪，百里荒前阻逆風。
已到鄉閭猶夢魘，每聞車馬便心忪。
客來但道先生病，自教譍門兩禿童。
病牙
作者：項安世
朝代：宋

去年胃口辭瓜果，今歲牙車怯稻粱。
飲食於身已無幾，更須身世覓軒裳。
病起
作者：項安世
朝代：宋

不分春風太廝欺，起來花絮滿城飛。
可能不待詩翁出，直作堂堂取次歸。
病起和柳州劉司法贈詩韻
作者：項安世
朝代：宋

平生僞學媿心休，此病何年可得瘳。
杜渴惟應卧江漢，齊痁何感罪姑尤。
久之法掾師韓子，更向龍城問柳侯。
能辨茯神驅瘧鬼，吾衰從此不須憂。
登石頭山
作者：項安世
朝代：宋

山腰萬竹閟清寒，上徹山頭望始寬。
州渚東西分線路，臺城表裏見毫端。
青開淮甸天空闊，紫覆鍾山氣鬰盤。
城下秋江來萬里，獨能伸手障狂瀾。
白蓮
作者：項安世
朝代：宋

似雲如月畫圖難，似立如行意象寬。
太華峰頭天欲曉，魏王池上日初殘。
超超韻出千花外，浩浩香來六月寒。
正用一夔當大夏，可須浮艷滿春闌。
白鹿洞書堂
作者：項安世
朝代：宋

山人居白鹿，書洞有遺跡。
爲世作星鳳，真堪慰泉石。
皋亭山
作者：項安世
朝代：宋

西湖南北寶峯環，塔寺園亭碎點斑。
不似北關門外看，更無一物涴青山。
監利許知縣見示詩卷
作者：項安世
朝代：宋

哦君五十四篇詩，燃盡青藜杖一枝。
長韻屈平經裏思，短章介甫集中辭。
只因雲夢曾遊耳，便把江山盡得之。
割我錦機君已甚，不須更遣世人知。
盤居六章·其一
作者：項安世
朝代：宋

寶峰之陰，其山深深。
有美一人，瓊弁玉簪。
盤居六章·其三
作者：項安世
朝代：宋

山之紆紆，密雲所廬。
彼盤之人，亦豐厥儲。
盤居六章·其二
作者：項安世
朝代：宋

雲居之陽，其水洋洋。
有美一人，霞衣月裳。
盤居六章·其五
作者：項安世
朝代：宋

漸以中上，屯以正行。
匪盤之異，惟物之情。
盤居六章·其六
作者：項安世
朝代：宋

行止盤盤，其樂孔多。
請以是居，子如之何。
盤居六章·其四
作者：項安世
朝代：宋

山之營營，衆流所經。
彼盤之人，亦溥厥成。
盧似之從道子行
作者：項安世
朝代：宋

昔我爲行客，煩君作好詩。
今吾仍是主，送子得無辭。
文賦須勤作，經書莫暫離。
天資誠美矣，師道可無之。
盧智子衡州親迎
作者：項安世
朝代：宋

初聞永嘉叟，招喚作師生。
又見金華伯，扳聯作弟兄。
雙峯真有子，二老總關情。
所願勤詩禮，無令負甲庚。
盧道子赴銓試
作者：項安世
朝代：宋

高才真幹父，新渥繼難兄。
舟楫維湘岸，簪纓覲漢京。
學雖工比興，科亦要刑名。
書律三冬足，榮華一戰成。
直州次韻丁教授送行二首·其一
作者：項安世
朝代：宋

誰喚新霜破曉扉，江神知我向庭闈。
直州千古送人處，一棹橫江從此歸。
簾額北風情索索，轎窗東日薄暉暉。
樹頭鵲子能傳喜，欲去回頭更整衣。
直州次韻丁教授送行二首·其二
作者：項安世
朝代：宋

送行第一要君詩，一路看詩慰所思。
可吏可儒仍可將，吾兄吾友亦吾師。
暫移馬舫仿亭榭，小簇螺盤話別離。
指點方壺門外柳，歸來須及欲黄時。
直洲再贈江道士
作者：項安世
朝代：宋

玉臺山裏未能歸，滿世間人總可疑。
道士但行安穩處，先生應蔑刺譏詞。
重來曉日芳洲上，却憶經年痛飲時。
未必蓬山陳少監，今朝閒暇得相思。
直舍窗前綠樹
作者：項安世
朝代：宋

綠樹幾年栽，窗應爲爾開。
陰中無暑到，缺處有風來。
長日宜佳寢，黄昏未忍回。
今年緣底事，歸思忽難裁。
省中晚步讀宛陵詩·其一
作者：項安世
朝代：宋

午夢睡新足，西溪微暑侵。
高堂通爽氣，綠樹愛繁陰。
甃潤冷侵舄，簷虛風入襟。
獨携梅老集，終日伴沉吟。
省中晚步讀宛陵詩·其二
作者：項安世
朝代：宋

同僚歸去後，挾冊此婆娑。
樹密陽光薄，庭空鳥語多。
靜中知有味，睡外更無何。
彷彿滄洲興，悠然起細哦。
省中橋亭即事
作者：項安世
朝代：宋

虛閣跨芳沼，陰溪生綠苔。
雨晴梅子長，春過芍花開。
坐久談微縱，情深首重回。
最憐清蔭裏，時有細香來。
睡起
作者：項安世
朝代：宋

夢破鷄啼午，心閒鵲噪晴。
焚香槐日永，煮茗麥風清。
掬水洗餘困，看雲生遠情。
時時記花影，自遶曲欄行。
睡起
作者：項安世
朝代：宋

春半閒窗午睡酣，夢餘瑶篆晚香殘。
起來磨墨花盈硯，勾得東風上筆端。
瞿唐峽
作者：項安世
朝代：宋

家住東溟狎巨濤，今年三峽試容舠。
瞿塘關下驚危甚，一席巴天浪許高。
石塘
作者：項安世
朝代：宋

市夾河漘好，橋當浦口雄。
濕雲低障日，斜雨急收風。
石岸蜿蜒去，松江杳靄中。
知幾吾晚矣，慚汗過垂虹。
石滑澾嶺·其一
作者：項安世
朝代：宋

脚穿行到石滑澾，耳鳴聽得提葫蘆。
亂山無數日欲落，一聲美酒寬征夫。
石滑澾嶺·其二
作者：項安世
朝代：宋

滑澾嶺上十年前，黄泥白石故依然。
舊時茅舍無尋處，一我能消幾十年。
社木灣
作者：項安世
朝代：宋

胡床却坐對澄江，一點無風鏡面光。
帆過生綃多少幅，書成斜雁兩三行。
白沙翠竹却却凈，古岸新堤曲曲長。
喚作漁郎無一事，烟中艇子許匆忙。
祁陽縣晚渡
作者：項安世
朝代：宋

郭外湘江清徹底，江頭石壁新如洗。
呼舟斜日度空明，脫帽中流照清泚。
一聲欵乃忽心驚，曾與漁郎有舊盟。
日暮征車猶未已，鬢毛如此欲何營。
祠山廟
作者：項安世
朝代：宋

方頤大目一髯士，百世廟食祠山宮。
男兒生世不自立，死作餓鬼何時窮。
福巖寺
作者：項安世
朝代：宋

三日行東山，今朝度西嶺。
山前福巖寺，高下得要領。
下通赤帝廟，上徹祝融頂。
回環生氣勢，開闢見光景。
湘江獻五曲，嶽市陳萬井。
青林間香稻，一一辨疆頃。
頗憐東山隘，對此意方逞。
居高能盡下，熟玩令人省。
秋懷·其一
作者：項安世
朝代：宋

有營何日得無悲，無欲無時不自宜。
竹影一窗泉一曲，山齋非是愛吟詩。
秋懷·其二
作者：項安世
朝代：宋

秋水迢迢詩思清，秋陽杲杲道心明。
誰人得似秋光巧，畫出山齋杖屨行。
秋日陪使君飲章華臺
作者：項安世
朝代：宋

堂堂雲夢接天開，蓽路規模亦壯哉。
自是邊城多古意，那堪秋日更荒臺。
諸侯聚散羣鷄宿，百代興亡一雁來。
一舉使君三大白，奈何胸次鬰崔嵬。
秋潦
作者：項安世
朝代：宋

秋潦乃逢社，天寒更積陰。
雨聲便睡美，風色喚杯深。
穀穗泥生耳，田家痛切心。
饑人來市少，城邑亦蕭森。
秋蠅
作者：項安世
朝代：宋

憑暖欺人撲面飛，天寒墮案却相依。
世間冷熱情何限，憐汝爲生獨細微。
程樞密父待制挽詞二首·其一
作者：項安世
朝代：宋

憶送雙旌帝北門，豈知此別是終身。
項亭詩到鮮於錦，羊峴書來暖似春。
只有死當封晉魏，不令生得定燕秦。
世間榮事翻成屈，獨抱功名向古人。
程樞密父待制挽詞二首·其二
作者：項安世
朝代：宋

阜陵按射殿南闈，同執彫弓侍赭衣。
病我已逢明主賜，失公彌覺舊人稀。
旌旗北伐心徒在，香火西清夢已非。
不只隻鷄無路去，亦知身世漸同歸。
立夏日南風大作二首·其一
作者：項安世
朝代：宋

堤邊樹子最無情，恰則春歸第一程。
舞向南風渾不住，葉間羞損舊啼鶑。
立夏日南風大作二首·其二
作者：項安世
朝代：宋

滿城楊柳綠依依，背著春風自在飛。
却是楊花有才思，一時收拾伴春歸。
立春前一日書事
作者：項安世
朝代：宋

明日天車始建寅，今朝猶是去年人。
江城半夜傳黄紙，嘉定新書下紫宸。
山雪多情來送臘，湖波著色去迎春。
旋烘寒餠纏生菜，想見家貧憶路貧。
立春日離家聞有召試之命
作者：項安世
朝代：宋

東行就日北看雲，君寵親恩兩繫心。
畢竟蒭蕘何所補，不如留著在山林。
竹客源二首·其一
作者：項安世
朝代：宋

鄉人見客面顔開，客子還鄉意極哀。
白髮老親情最切，阿姑阿姒不同來。
竹客源二首·其二
作者：項安世
朝代：宋

白頭祖母命相依，此地當年共食薇。
二十五年如昨日，傷心同去不同歸。
竹小口候風
作者：項安世
朝代：宋

河邊高柳種成帷，隔盡朝陽與夕曦。
卧看綠陰凉吹裏，紛紛黄葉下如簁。
竹枝歌
作者：項安世
朝代：宋

山女带山花，狂夫未著家。
蠻歌君莫笑，曾入漢琵琶。
答劉知縣詠雪
作者：項安世
朝代：宋

一夜雲潢剪素娥，平明門外柰詩何。
灞橋鄭五方如許，冰柱劉叉更患多。
衆版並題吾豈敢，扁舟乘興子能過。
不嫌茅舍無氈否，共續長安慷慨歌。
答張以道
作者：項安世
朝代：宋

君詩不可狀，似是秋蘭清。
急著無近色，靜嗅有餘馨。
饑來食杞菊，不願生鵝腥。
長安三市裏，杳杳一鴻冥。
答張功甫寺丞
作者：項安世
朝代：宋

張叟至今憐項叟，杭州依舊憶荆州。
亥年詩到子年答，十月書來正月收。
了女了兒多已過，半饑半飽不須愁。
且圖今日勝前日，一任黑頭成白頭。
答杜仲高來書哭兄伯高及辛待制且言杜氏至仲高始預薦榜
作者：項安世
朝代：宋

康廬之麓蠡之臯，太息書來杜仲高。
待制功名千古傑，賢良文字萬夫豪。
淚痕頻向西風滴，場屋新隨舉子曹。
且爲門闌闢青紫，軻親威父一生勞。
答賀者
作者：項安世
朝代：宋

自聞諸賢興，便謂我當出。
親朋願其貴，賀者日盈室。
雖感賀者情，奈此十年疾。
平生萬事僞，獨有病是實。
下床足攣圈，出戶膚憯慄。
空懷魏牟心，未遇盧扁術。
向來謂求己，那料見今日。
幸逢世和平，吾願良已畢。
諸賢致嘉靖，即與我身一。
政恐我自爲，粗疎更難必。
答陳江州和少游梅花韻見寄
作者：項安世
朝代：宋

葉似枯疎元不槁，枝似橫斜元不倒。
幾年花卉受渠欺，無限詩人被渠惱。
冰霜冷淡妬人香，桃李衰遲嗔我早。
露中梳洗怕添妝，雪裏埋藏畏稱好。
隴頭村外忽相見，萬紫千紅遭一掃。
却因計早遂成遲，桃杏開時吾已老。
樓頭片片逐鳴笳，簷額紛紛墮芳草。
頼憑金彈貯微酸，長爲天公轉芒昊。
精舍
作者：項安世
朝代：宋

朝登山上亭，暮宿山下宅。
山鳥與山花，相逢盡相識。
糟蟹和潘德文
作者：項安世
朝代：宋

大戴笑汝無穴空雙螯，小戴笑汝有筐如子臯。
太玄笑汝長郭索，入穴慚蟺升慚猱。
知心但有畢吏部，卧起與汝同酒糟。
後來愛者蘇長公，亦祇許汝中山醪。
固知合向一丘老，安得上與三辰翱。
長公貌喜心未敬，雖羨微生猶惡饕。
我疑吳儂修稻怨，和秫醢汝償民膏。
雖然因此得長醉，痛貶未必非深褒。
又疑畢叟妬劉掾，曾以螟蛉輕二豪。
故回左手就箕倨，持蟹藉糟成兩高。
紀山寺觀梁宣明二帝陵
作者：項安世
朝代：宋

高祖當年起雍荆，山川千古尚鍾情。
林中佛寺君王冢，湖上仙宮太子塋。
已見世誠宵斫柱，又聞阿銑曉揚旌。
生兒若似江陵上，肯負渠家老騎兵。
約同行至浯溪作重九
作者：項安世
朝代：宋

九日明朝是，三浯自古高。
地能供此景，天亦念吾曹。
溪上風宜帽，山中菊可醪。
病夫雖不飲，短髮却堪搔。
紅梅
作者：項安世
朝代：宋

瘦影從來雪不如，宿酲誰見綺霞舒。
道山堂下春風面，還向天涯伴校書。
紗詩
作者：項安世
朝代：宋

芙蕖供色更供絲，緝就沙溪水面漪。
疎密整斜於雪似，香輕軟細與風宜。
集裳妙得靈均意，織藕新翻蜀客詞。
喚作似花還得否，只應花却似渠伊。
紙閣·其一
作者：項安世
朝代：宋

也知無鬼瞰高明，紙閣中間萬事輕。
不願人呼貴公子，只圖身作富書生。
紙閣·其二
作者：項安世
朝代：宋

薄似秋雲瑩似冰，清于寒士懶于僧。
憑誰更得移蟾法，剪取光明不用燈。
紹興孫察推席上
作者：項安世
朝代：宋

孫郎覓句有新聲，場屋當年更老成。
曾草摩空殿前賦，却來晚飯越中行。
僧廊罷雪窗猶曙，佛塔無風鐸自鳴。
客到莫嫌花酒少，三從事與兩卿卿。
紹興次韻趙成卿閏七夕
作者：項安世
朝代：宋

乞得天孫網，人間巧已多。
還逢閏重七，奈此衆兒何。
耕織關民事，婚姻自俗訛。
乾坤大務本，觀象莫蹉跎。
紹興送妻弟任縣尉歸邵武二首·其一
作者：項安世
朝代：宋

珍重任公子，君行定幾時。
重來未有日，此別可無詩。
带雨登閩嶠，因□想蜀碑。
兩翁門戶在，努力慰相思。
紹興送妻弟任縣尉歸邵武二首·其二
作者：項安世
朝代：宋

場屋追兄弟，閨門託婦壬。
傳家深屬契，爲客細論心。
何物尉乃勇，所居官不侵。
相期愛蜩甲，突兀看穹林。
紹興送彭世昌歸應鄉舉
作者：項安世
朝代：宋

客有功名志，時平未急才。
淚臨淮水落，眼向越山開。
且著萊衣去，仍隨桂子來。
春明見天子，可以議雲臺。
縣廨海棠盛開二絕句·其一
作者：項安世
朝代：宋

梅蘂纔開杏又紅，今年春事太匆匆。
堂前燕子歸來到，雙海棠花已滿叢。
縣廨海棠盛開二絕句·其二
作者：項安世
朝代：宋

美人宿酒未全醒，困倚妝臺睡不成。
一半醉顔無處畫，似紅如白最多情。
續聞李季章提刑舟到用前韻迎之
作者：項安世
朝代：宋

今日何居忽鼎來，眉心黄氣十分開。
青簾穩下東三峽，繡斧相逢兩外臺。
抱病拾遺脩破帽，罷官陶令覓殘醅。
未知千古龍山下，有此重陽盛事哉。
習家池舊臨官路今路改而東池半入驛吏引自桑林中往觀因記所見
作者：項安世
朝代：宋

步入荒林問習家，江吞古岸入平沙。
枯池舊歲猶生藕，病柳新年尚著芽。
草上醉人眠未醒，桑間遊女笑相遮。
東風倦客生情性，佇立殘陽看落花。
老人命賦家庭雙頭牡丹
作者：項安世
朝代：宋

只與酴醾話獨醒，不隨桃李競時名。
人憐國色無花對，天與風流並蒂生。
兩兩鶴紅思並翥，雙雙鹿紫待齊鳴。
沖天食野方多慶，盡是仙翁手種成。
老母生朝
作者：項安世
朝代：宋

陶春庭院起鞦韆，賽社人家踏舞筵。
生日新來逢此日，今年好去勝常年。
舊栽桂子孫枝盛，老對萱叢孺色鮮。
待得兒曹俱鶴髮，五紋雙髧戲尊前。
耕讀堂詩
作者：項安世
朝代：宋

朝騖兮吾疇，象舒兮鴉疾。
暮諷兮吾帷，風喧兮雨密。
蓑衣兮臺冠，雪炬兮螢袟。
田丁兮學子，耦歌兮儕習。
米甘兮蔬旨，道腴兮仁實。
養送兮無憾，俯仰兮有適。
堯湯兮吾辟，豈吾欺兮伊稷。
聞城中募兵有感·其二
作者：項安世
朝代：宋

莫在軍中日募兵，萬夫魚貫列行營。
懸金都市招徠廣，立的轅門去取精。
二石開弓猶恨少，雙重被鎧尚嫌輕。
伍符□屬他人手，歷歷空能記姓名。
聞城中募兵有感二首·其一
作者：項安世
朝代：宋

調發年多籍半空，虎符招補至閩中。
莊農戎服來操戟，太守儒裝學拍弓。
去日初辭鄉樹綠，到時愁見戍旗紅。
募金莫作纏頭費，留製衣袍禦北風。
聽雨
作者：項安世
朝代：宋

幸自蓬窗好，儂家企脚眠。
雨聲無頼得，相喚著愁邊。
胡仲方歸自武陵已過賤生尚煩追賀託柑致頌褒擬過情輒次韻爲謝
作者：項安世
朝代：宋

老後人間百不堪，形容今似過時柑。
液枯自斷仙無分，面皺猶宜佛作龕。
更說吳姬兒女事，且尋湘頌友生談。
行裝聞逐春風動，商樂無因餽相參。
胡仲方送周退傅楊待制二像
作者：項安世
朝代：宋

九霄仙鶴平園像，大室神龜野客真。
不是胡郎相介紹，草間麋鹿得相親。
胡撫幹仲方
作者：項安世
朝代：宋

南郡佳人胡伯始，遼鶴重來藕花裏。
皮冠翠被俯曾城，一一人民皆故里。
罪人雖在四民外，亦是官家窮赤子。
已將密蔭庇龜魚，更把閒情親鹿豕。
東日舊德宛如新，他日榮觀皆倣此。
年登八十豈其難，官至三師行復爾。
都將厚福與之同，只有中庸渠未是。
却須回向澹菴翁，此是君家真性理。
脫葉
作者：項安世
朝代：宋

綠陰時節葉急飛，投分青蕪更不疑。
橫被蛛絲禁得住，舞風一片獨多時。
臘月一日詠雪二十韻簡潘都幹
作者：項安世
朝代：宋

忽見紛然墮，方驚甚矣衰。
已拚蓬換鬢，其奈粟生肌。
憶昔如黄犢，當軒塑白獅。
踏模鞋透指，印貌面皴皮。
衮作毬行地，團成燭照帷。
簷冰充鐸振，盆凍當鉦搥。
壯歲身仍健，邊城景又奇。
高樓觀亂落，平野看橫吹。
犬躍凌晨出，驄驕盡夜馳。
三杯羞飲帳，百韻笑僵歧。
往事今如夢，前歡竟是誰。
非干爲客苦，不是罷官悲。
溜響關門聽，階明映牖窺。
探深時遣婢，嘬冷更防兒。
喜婦添紅炭，娛親奉綠卮。
不知戎幕出，何處蹇馿騎。
上將分羔酒，諸軍擊鶩池。
定須吟鐵甲，應不戀金絲。
樵足鍾山頂，漁蓑淮水涯。
金陵無限思，有底句來遲。
臘盡僅得微雪
作者：項安世
朝代：宋

窮冬一雪繫農心，籲佛祈仙望已深。
逾月亢晴生暑瘴，連朝霏霧作春陰。
夜窗且喜風兼雨，曉瓦纔看粉共銀。
可是江妃慳笑粲，都能無意管呻吟。
臨安道中見壁間書字云由左行者爲四川驛路
作者：項安世
朝代：宋

只道成都路八千，誰知從此便西川。
行人一見成深省，大道多歧穩著鞭。
自合州出陸所至例借宅宿食略無齟齬聞兩川皆然至利夔路則齗齗不可矣
作者：項安世
朝代：宋

此土有善俗，江湖人未知。
過門隨所謁，借宅總相宜。
閴靜疑無主，餐眠遂及時。
客賓俱自愛，不敢壞藩籬。
自子陵市尋路入游上泉三首·其一
作者：項安世
朝代：宋

去年雨宿嚴陵市，咫尺風烟隔上泉。
今日山神方信我，不將塵土到渠邊。
自子陵市尋路入游上泉三首·其三
作者：項安世
朝代：宋

君看酒碗涴蒙泉，玉氣珠光夜索然。
可使黄塵車馬客，更將此地世人傳。
自子陵市尋路入游上泉三首·其二
作者：項安世
朝代：宋

千年玉水閟深林，十里重岡隔世塵。
猶恨子陵饒舌在，却當戶口告行人。
自武義入松陽道中三首·其一
作者：項安世
朝代：宋

家家秈米與香紅，客子餐腴復醉醲。
但使普天無橫吏，人間何處不春風。
自武義入松陽道中三首·其三
作者：項安世
朝代：宋

四十里欄縈一線，上侵雲物下驚湍。
我行竹客源頭路，蜀道青天不作難。
自武義入松陽道中三首·其二
作者：項安世
朝代：宋

黄霧漫天作曉霜，征人相顧失顔行。
雖然未快還鄉眼，脚底沙泥已是鄉。
自贊
作者：項安世
朝代：宋

將軍下筆枉施功，羽箭賢冠事不同。
桐柏宮中狂道士，枚回洲上病漁翁。
自過漢水菜花彌望不絕土人以其子爲油
作者：項安世
朝代：宋

漢南漢北滿平田，三月黄花也可憐。
惟有書生知此味，可無詩句到渠邊。
油燈夜讀書千卷，虀臼晨供飲十年。
今日相看總流落，洛陽櫻笋正爭先。
自黄州赤壁拋過三江口危甚
作者：項安世
朝代：宋

直打磯頭上，橫拋江口開。
水將天共去，風與浪俱來。
人壓船舷正，竿牽帆索回。
長年誇好手，不道客心灰。
至竹客嶺却寄金山聞老
作者：項安世
朝代：宋

二十五年丁令威，二十五日鬢成絲。
塵埃滿面脚欲破，酒肉熏心舌盡癡。
雨出郭門聊一洗，日從源口便相隨。
振衣直上千峯頂，却寄金山長老詩。
至齋詩爲劉知錄作
作者：項安世
朝代：宋

酒邊琴外蕣華明，栗里幽人遠念生。
一寸光陰知有限，百年心事恐無成。
追隨春服攀高駕，指點雩童問去程。
簣土未升泉有達，高深那得便忘情。
與鄭檢法莊賢良往三山訪陸提舉不值
作者：項安世
朝代：宋

好客漢內史，著書蒙漆園。
肯從一先生，共訪三神山。
行循古塘上，步入青林間。
不見荷篠人，但與二子言。
非干海風引，意足我自還。
古來剡溪上，興盡明月天。
亦有好事人，稽山回酒船。
茲游雖不逢，頼古多此賢。
作詩解嚴鄭，相視各欣然。
舟中懷夔門親舊八絕·楊教授
作者：項安世
朝代：宋

泝江而上豈他楊，便是劉家執戟郎。
拂拭千年舊行處，墨池文字日爭光。
舟中懷夔門親舊八絕·潘和叔
作者：項安世
朝代：宋

潘郎於我最情長，勸我新灘莫麽忙。
落日繫舟崖石下，斯人風味故難忘。
舟中懷夔門親舊八絕·盧似之
作者：項安世
朝代：宋

伯庸皇考錫嘉名，所願兒如此水清。
莫羨涇人多稻米，長教漁父濯塵纓。
舟中懷夔門親舊八絕·盧智子
作者：項安世
朝代：宋

聖門坦坦萬人行，欲入先須去路明。
爲報只今盧智子，莫教辜負項先生。
舟中懷夔門親舊八絕·盧武子
作者：項安世
朝代：宋

武子才高八面宜，一身何事不兼之。
精神可惜須完養，瘦骨伶俜玉一枝。
舟中懷夔門親舊八絕·盧運使
作者：項安世
朝代：宋

雙峯握節國西門，直氣森森老更尊。
一榻獨容徐孺子，人間□盡有陳蕃。
舟中懷夔門親舊八絕·盧道子
作者：項安世
朝代：宋

我愛盧家道子賢，悼亡之後只蕭然。
虎兒向我能求字，玉雪肌膚更可憐。
舟中懷夔門親舊八絕·龐巨淵
作者：項安世
朝代：宋

蜀士如何苦擯夔，盛山龐子最能詩。
天門萬里憑誰叫，衡鑑當今四路持。
舟中閲親舊書
作者：項安世
朝代：宋

王稅官遺我一紙書，告我六十七灘名。
舟人愛捷不愛穩，勸君勿盤官莫聽。
曹先生遺我一紙書，四百餘字相丁寧。
扶持世道貴深穩，切莫浪戰傾人城。
兩書共作一書捲，一日十發手不停。
口吟一字三太息，眼淚迸作黄流傾。
我生三十有六歲，今年始別父母行。
母兮恐我蹈天險，夢寐聽我盤灘聲。
父兮恐我蹈人險，行坐勸我去寬平。
二君此語誰告之，乃能得我父母情。
從今座右置此紙，夜思晝讀當盤銘。
茱萸茶
作者：項安世
朝代：宋

城郭千山隘，晨昏二氣并。
乍如冰底宿，忽似甑中行。
蚯蚓方雄長，茱萸可扞城。
龍團寧小忍，異味且同傾。
茶竈
作者：項安世
朝代：宋

灧澦亦有堆，黄河豈無柱。
借問覆舟人，何如喫茶處。
荆□范侍郎挽詞三首·其一
作者：項安世
朝代：宋

布韋得路如公幾，少壯登朝至老衰。
東觀西雍盈記石，南宮北省徧絇絲。
童童戟纛開淮楚，奕奕圖書冠馬龜。
回首人間心事足，去尋天上玉樓期。
荆□范侍郎挽詞三首·其三
作者：項安世
朝代：宋

歲戊戌秋傾魯蓋，公楊勳甫共吳船。
攀蘿自此門闌密，寓茇經年里閈連。
二十六番新火變，四千石帥舊情堅。
萬間忽作堂堂壞，杜屋無茅始可憐。
荆□范侍郎挽詞三首·其二
作者：項安世
朝代：宋

功畏人知不遣聞，雙雙榮國孝曾孫。
果州汲綆無遺力，荆府調胹有德言。
此日美人俱厭代，何時病士得開門。
西風一掬涪翁淚，滴向公家兩鬰尊。
荆南帥姚參政挽詩·其一
作者：項安世
朝代：宋

壽相背三甲，暮齡腰十圍。
自陪初伏飲，竟作百年違。
楚澤秋初動，洪都夢已非。
向來千騎擁，悽惻片帆歸。
荆南帥姚參政挽詩·其二
作者：項安世
朝代：宋

劍履三台亞，旌旄十國連。
春風迎上日，秋色送歸船。
露泣千山月，雲愁萬里天。
堂堂寧復有，玉立照人鮮。
荆江漁父竹枝詞九首和夔帥□侍郎韵爲荆帥范侍郎壽·其一
作者：項安世
朝代：宋

第一歌頭緩緩催，且看漁父壽圖來。
天明轉向牙旗外，六千里地繡屏開。
荆江漁父竹枝詞九首和夔帥□侍郎韵爲荆帥范侍郎壽·其七
作者：項安世
朝代：宋

七歌漁父壽香堆，花霧深深撥不開。
水邊借得春風送，荷花吹上戟門來。
荆江漁父竹枝詞九首和夔帥□侍郎韵爲荆帥范侍郎壽·其三
作者：項安世
朝代：宋

三曲漁人獻壽茶，新翻衢樣織茶花。
白雨紛紛下江海，翠浪滾滾開龍蛇。
荆江漁父竹枝詞九首和夔帥□侍郎韵爲荆帥范侍郎壽·其九
作者：項安世
朝代：宋

九歌漁父好思量，願得壽星朝帝鄉。
壽十二廟寸關尺，演億萬年元蔀章。
荆江漁父竹枝詞九首和夔帥□侍郎韵爲荆帥范侍郎壽·其二
作者：項安世
朝代：宋

二歌漁父壽杯寬，荆江亭下到臨安。
更將海水都斟却，淺得蓬萊始好看。
荆江漁父竹枝詞九首和夔帥□侍郎韵爲荆帥范侍郎壽·其五
作者：項安世
朝代：宋

五曲漁村壽樂多，隨大隨小聲和和。
蜻蜓蛺蝶淺深舞，燕子鶑兒長短歌。
荆江漁父竹枝詞九首和夔帥□侍郎韵爲荆帥范侍郎壽·其八
作者：項安世
朝代：宋

八歌漁父意難忘，願見壽域通八荒。
只開雲夢一稊米，何似渾侖開太倉。
荆江漁父竹枝詞九首和夔帥□侍郎韵爲荆帥范侍郎壽·其六
作者：項安世
朝代：宋

六歌漁父壽詩聲，一聲聲带竹枝情。
大枝千歲不改色，小枝孫子滿林生。
荆江漁父竹枝詞九首和夔帥□侍郎韵爲荆帥范侍郎壽·其四
作者：項安世
朝代：宋

四曲漁人壽燭明，明在水雲連處生。
倚天若木朝朝艷，照海金波夜夜清。
荆門十二背詩
作者：項安世
朝代：宋

瞿塘關裏異乾坤，石狹山深日氣昏。
行過西陵天亦晚，浪平風暖下荆門。
莫愁村
作者：項安世
朝代：宋

冉冉水上雲，曾聽屈宋鳴。
娟娟水中月，曾照莫愁行。
菱浦謠
作者：項安世
朝代：宋

綿綿千丈絲，就此一寸的。
但願的成蓮，莫教蓮蒂薏。
落帽臺
作者：項安世
朝代：宋

分明屈子獨醒愁，故作南華醉夢遊。
豈是晉人真愛酒，渠儂心事更悲秋。
葉顯甫生日
作者：項安世
朝代：宋

客裏今年慶事新，星香三日兩生辰。
已歌西母如椿壽，又贊東床似玉人。
卯觀妙傳仙祖訣，霞觴同汎我家春。
年年紅紫芳菲月，不負功名富貴身。
蕪湖縣阻雨
作者：項安世
朝代：宋

江南五月作秋陰，杜若洲前十日霖。
卧聽兒童說風雨，老來元自不關心。
蘭溪道中二首·其一
作者：項安世
朝代：宋

征人頰熱共占霜，忽報冬溫是雨祥。
正向愁邊聞吉語，三霜兩假是尋常。
蘭溪道中二首·其二
作者：項安世
朝代：宋

一夜清霜逗曉晴，桑林脫葉似灘聲。
雲邊恰有驚鴻過，直作灘頭細櫓鳴。
處州葉德共挽詩·其一
作者：項安世
朝代：宋

屬厭多年所，歸來近月評。
望之重十舍，已矣又平生。
無復論鄉曲，猶能接舅甥。
短章隨嘒管，凄斷不成聲。
處州葉德共挽詩·其二
作者：項安世
朝代：宋

儒服能軍事，人心以富行。
邑中無惡少，堂上有佳名。
死得安仁誄，生經短簿評。
哀榮有如此，何必漢公卿。
蠟梅花
作者：項安世
朝代：宋

香如江路晚風騰，色似蜂房曉露凝。
姓蠟名梅俱是假，世間多少墨成蠅。
行香早起
作者：項安世
朝代：宋

露入襟裳冷，風傳带舄清。
天街摇斷夢，原廟聽攢更。
闕角升雲氣，簷牙鏤月明。
未教陽彩動，應怕路塵生。
行香退過南湖主人未起
作者：項安世
朝代：宋

夢裏敲門報五更，雨中行轎到天明。
若爲得似張公子，卧聽穿林打葉聲。
衛州東湖
作者：項安世
朝代：宋

自笑知州百不知，近他池館未曾窺。
主人正可今爲客，和議初成恰是時。
草色茸茸花覆座，波光灧艷酒浮卮。
留連枉是憑欄久，洗得當年了事癡。
衡州城下見蒸水來會
作者：項安世
朝代：宋

我從沅湘到石鼓，既見蒸湘喜無度。
爲誰觸熱向零陵，更有瀟湘在前路。
樂哉湘水是吾師，挹彼三川盡注茲。
世人惟聞洞庭闊，誰知鏵觜但如絲。
西坡
作者：項安世
朝代：宋

西坡仙去漪嵐在，重到堂中廿二年。
依舊廬山當左闔，新添濠水注前川。
渾無障礙千峰處，長有澄鮮萬頃天。
但得此心如此地，不妨朝暮與周旋。
西渡亭別羅郢州
作者：項安世
朝代：宋

十七年間四別離，江南江北幾驅馳。
相逢轉覺工夫密，不作尋常血氣衰。
見雁
作者：項安世
朝代：宋

萬古胡沙雁，衡陽到即回。
如何九日至，故作永州來。
節裏他鄉客，江邊獨夜桅。
吾親應念我，煩汝到浯臺。
觀善齋
作者：項安世
朝代：宋

切切松上風，齒齒泉下石。
零露曉沾衣，童山夜升液。
觀潮
作者：項安世
朝代：宋

張王偏宜月，雄豪更得秋。
岸頭渾破膽，浪裏有行舟。
觀瀾閣
作者：項安世
朝代：宋

先生高閣水之濱，一禿翁從衆主人。
欲說觀瀾先自愧，况逢收潦更難陳。
霜餘過瀨聲逾急，日落浮霞景轉新。
千里迢迢春不斷，陶潜曾點是知津。
觀穫
作者：項安世
朝代：宋

晚艇村村載，秋原處處收。
年來尤愛此，一熟緩千憂。
記夢
作者：項安世
朝代：宋

共客談風雅，花邊或水邊。
胸中無一事，夢裏亦欣然。
訪東坡題高風堂屏間
作者：項安世
朝代：宋

樊口齊安一水間，少年行役鬢成班。
雲開甲子三秋雨，日射淮南一带山。
戰血濃時雲夢遠，受恩深處老身閑。
登臨莫唱綸巾曲，栖鶻危巢再可攀。
詠拋毬
作者：項安世
朝代：宋

綵旗丹柱倚春風，寒日清明罷繡工。
千仞驪珠翻錦带，五紋蛛網麗晴空。
百年日月跳丸裏，一擲功名唾手中。
漠北將軍貪蹋踘，豈知兵法在吳宮。
詠蠟梅
作者：項安世
朝代：宋

枯疎寒影變豐龐，的皪冰肌染沁黄。
難免世人梔蠟議，頼憑天骨蕙蘭香。
情知不作和羹計，老去誰能弄粉妝。
却笑南枝心未死，壽陽新額小紅裳。
試學士院聞大駕過重華宮
作者：項安世
朝代：宋

君王鳳輦過龍樓，清曉都門積雨收。
淚落三朝餘父老，春生簇仗萬貔貅。
群公就日丹衷罄，索虜聞風逆膽羞。
湖海小臣心未已，更陳千慮向鼇頭。
詩中有醉字
作者：項安世
朝代：宋

年來不飲杯中物，減却詩材淡却伊。
詩裏有時須說醉，一生誠實此爲欺。
謝姜夔秀才示詩卷從千巖蕭東甫學詩
作者：項安世
朝代：宋

千巖一派落都城，承露金盤爾許清。
古體黄陳家格律，短章溫李氏才情。
等閑又得詩人處，咫尺相過故將營。
想見紅塵烏帽底，幾多懷玉未知名。
謝張堯巨秀才惠詩
作者：項安世
朝代：宋

□□□□古，不要世人憐。
碧甃千尋綆，朱緪五十絃。
鼎來三影句，印脫一心傳。
依約雲門路，寒馿兀瘦肩。
謝張直閣示南湖編
作者：項安世
朝代：宋

少時機杼入思惟，老去工夫更不疑。
二十卷詩除我讀，一生心事更誰知。
字逢生處安逾穩，語到平時出轉奇。
直與誠齋分坐席，定知傳習是宗師。
謝查元吉借示傃軒今是齋巢室三書
作者：項安世
朝代：宋

堂堂傃軒翁，學古無不探。
詁訓尊六經，文章妙瞿曇。
大兒號今是，思若春波涵。
最長作千百，時用經訓參。
猶子號巢室，清甚寒泉甘。
尤善賦五七，每于禪悅耽。
各得一翁體，與翁名字三。
我生在翁後，鶴化無留驂。
今是亦已往，龍亡空故潭。
猶能及巢室，朝暮聞其談。
結交盡前輩，舊事多所諳。
五斗驅我行，歸來哭空龕。
故園但喬木，後生誰指南。
今年四月尾，暑氣如焚惔。
慇懃小巢室，浩蕩傾籝甔。
併持三篋來，爲飽千里婪。
倒海見珠瑇，連山閲楩楠。
歛袵不知熱，醉心常自酣。
門前日熇熇，門內風毿毿。
清晨送書去，過午忽不堪。
始悟歲方燠，雩祈遍精藍。
誰能寫此書，長使雨我菴。
謝王草場示詩卷
作者：項安世
朝代：宋

王郎老句合超羣，曾是東萊語夜分。
多向斷崖生絕景，或于晴野度輕雲。
舊吟古意無人解，新住荒園免世紛。
特地籃輿穿北郭，已聞藜杖過前村。
謝襄陽鄭帥送酒
作者：項安世
朝代：宋

有如雍府今方伯，無乃吾家古鄭君。
鼻祖向人元不負，耳孫於我尚能勤。
三更月冷冰如水，五日風調麥似雲。
更有閑心到閑客，漢江蒲綠兩相分。
讀三國志
作者：項安世
朝代：宋

曹劉有志混華戎，無奈吳兒兩炬紅。
赤壁焰燒雲夢澤，夷陵光照永安宮。
人間自此鼎三足，天上無由日再中。
惟有葛公心未死，夜深寒月照孤忠。
讀攖寧詩集效其體寄荆門趙守二首·其一
作者：項安世
朝代：宋

玉州政事荆州說，鄰叟讙呼病叟聞。
轉地光風芽甲暖，照天寒鑒骨分毛。
花村犬睡沈抱柝，秧地人歸勸耦耘。
安得旌旗來北夢，放教恩澤到南雲。
讀攖寧詩集效其體寄荆門趙守二首·其二
作者：項安世
朝代：宋

多謝君侯尊古德，新開詩集向春風。
隔生始見斯文貴，未死誰鄰此老窮。
紙上歲時猶可數，句中恩怨已成空。
若爲喚得攖寧起，看破浮雲合更工。
讀文與可集效其體送新邛州范宗丞
作者：項安世
朝代：宋

邛州官多書，大字宜眵昏。
中有與可集，瑶琨貯金盆。
王郎以贈我，讀之淚紛紛。
每到和蘇作，姓詭字亦諼。
多稱蘇子平，或號胡使君。
家侯馬之譜，其事蓋有云。
是時黨禍起，無敢交蘇門。
子孫抱遺稿，塗改仍竄焚。
至今集中字，舛駁難具論。
最憐黄樓賦，一字今不存。
哀哉誰作俑，見此傷人魂。
君今當清時，往駕刺史轅。
萬一布宣暇，再三修此文。
讀本朝史有感十首·其一
作者：項安世
朝代：宋

若訥希文受責均，前賢初豈有冤親。
暮年潁上還惆悵，引得無窮射羿人。
讀本朝史有感十首·其一〇
作者：項安世
朝代：宋

愈作唐經還蓄縮，邕知漢事謾嘍囉。
假令實錄成書了，其奈雍邱問日何。
讀本朝史有感十首·其七
作者：項安世
朝代：宋

未諫瑶華世未知，故人已訝道鄉遲。
退之著論差傷早，不待陽城伏闕時。
讀本朝史有感十首·其三
作者：項安世
朝代：宋

晚遭呂范攻尤峻，死闢荆舒恨未銷。
舉世共非前濮議，無人細考後尊堯。
讀本朝史有感十首·其九
作者：項安世
朝代：宋

翻來覆去幾枰棋，靖國崇寧各一時。
前日雕籠栖宿者，等間飛過蔡家池。
讀本朝史有感十首·其二
作者：項安世
朝代：宋

力薦資深入柏臺，獨延吉甫客翹材。
如何歲晚鍾山寺，只見黄州副使來。
讀本朝史有感十首·其五
作者：項安世
朝代：宋

師道在三烏可畔，友倫居五豈容虧。
恰方譽瓘俄傾瓘，亦有尊頤不捄頤。
讀本朝史有感十首·其八
作者：項安世
朝代：宋

垂簾復辟身居穩，送呂迎章話又新。
瞞得庭中相泣者，難瞞屏後竊聽人。
讀本朝史有感十首·其六
作者：項安世
朝代：宋

京携劊子丹誰頸，恕發私書族幾家。
天上那無黄背子，人間豈有白桃花。
讀本朝史有感十首·其四
作者：項安世
朝代：宋

非獨蘇仙念老窮，古靈亦復薦孤忠。
白頭不得諸公力，惟有西塘八十翁。
讀杜賢良文卷
作者：項安世
朝代：宋

舉公售淺戒深鈎，學士談根諱末流。
萬古斯文真一髮，百年逢子散千愁。
氣雄聲正師韓集，格重詞妍似柳侯。
天遣孤窮應有意，未追彖繫莫輕休。
讀程仁秀才淳熙奏稿
作者：項安世
朝代：宋

孝皇當宁納髦英，志士擔簦入鳳城。
直犯睟顔知主聖，敢譏當路見時清。
文章不用施花草，情實都如告父兄。
老向窮簷知不恨，曾披閶闔吐崢嶸。
讀竹林先生墓銘
作者：項安世
朝代：宋

嵩安鄉社榻岡阡，野客銘詩嗣子鎸。
花發鳥啼春覓句，草深螢度夜開編。
竹林名字人知否，玉樹禨祥我謂然。
十萬丈夫旁可置，六千君子後多言。
谷山照僧能詩事母孝
作者：項安世
朝代：宋

照公詩甚清，月淡更雲輕。
拂拂晴絲卷，霏霏柳絮縈。
我憎禪悖性，渠自孝鍾情。
何似辭戎索，中原道上行。
賀周子問得子
作者：項安世
朝代：宋

旬時織女渡銀潢，付與天孫紫錦囊。
又向素娥圓滿後，懸知丹桂異時香。
金魚玉带傳家舊，犀果銀錢照坐光。
鶴髮含飴天下樂，百年重慶侍高堂。
賀孟漕爲疫禱雨
作者：項安世
朝代：宋

綠簡朱書扣紫圜，黑烟紅電攪黄淵。
捲殘東漢西岷水，翻入南雲北夢田。
病祝香燈猶未炷，疫民鍼艾已先痊。
更欣十萬天驕子，角脫膠開不上弦。
賀楊樞密新建貢院三十韻
作者：項安世
朝代：宋

楚囿七澤荒南雲，三江五湖同吐吞。
杞梓橘柚杶幹柏，芷蘺椒桂蘼蘭蓀。
天英地靈聚爲人，魁壘詭異難具論。
屈原離騷二十五，句句字字皆瑶琨。
六朝弼亮胡伯始，學士登瀛劉季孫。
恭惟火德據天統，翼軫正值鶉賁賁。
質肅聲名海山動，諫議才氣淮湖奔。
日中則昃固其理，城復于隍吁忍言。
生聚教訓五十載，昔無萌孽今輪轅。
堯湯立賢遍天下，九重科詔如春溫。
州家不辦一椽屋，往往盛之給孤園。
鵠袍竹笥合羞死，况欲開口人其髠。
關西夫子楊伯起，後身把鉞來西門。
荆棘之藪瓦礫場，一日汗礎千猊蹲。
翼飛革棘不可狀，鐵畫怒起翔鸞鵷。
日者稽山始開闢，已有大策當臨軒。
吾州故事有元祐，追配詎肯慙東藩。
晚生科第愧前轍，考室誤使當罍樽。
向來氣習今未已，猶夢裹飯趨晨閽。
一官却恨大早計，不得掉鞅驂鵬鵾。
明年珍産入包貢，琳琅璀磊堆金盆。
蓬萊弱水三十萬，借以鼓吹看橫鶱。
吾儕小人科舉士，一朝出守忘其源。
臺池崇深學校廢，况此贔屭楹梁尊。
第言三歲始一用，緩而不切非所敦。
偷安幸不目前急，事至踧躩如驚猿。
先生閒暇窺遠畧，如以大手開中原。
先爲之地待其至，雖有萬事無由繁。
繡裳天上儻歸去，願廣此意扶乾坤。
諸生脚迹不足道，大庇四海安元元。
賀范安撫上事十絕·其一
作者：項安世
朝代：宋

前肩蘇叟後陪朱，父子經筵世已無。
誰見諸孫同盛事，槐龍陰下六絲絇。
賀范安撫上事十絕·其一〇
作者：項安世
朝代：宋

是人從古爲秋悲，病骨逢秋更可知。
說與世人應未信，今年新有羨秋詩。
賀范安撫上事十絕·其七
作者：項安世
朝代：宋

十日焚雲七澤焦，六千里楚未開窯。
使君恰與秋同到，一箑風吹萬慍消。
賀范安撫上事十絕·其三
作者：項安世
朝代：宋

忽引風帆下玉京，傍人惟見此身榮。
君侯未解眉間摺，元是忠文去國情。
賀范安撫上事十絕·其九
作者：項安世
朝代：宋

東觀歸來病史官，枕稜刓盡席痕斑。
自從公去關門睡，直到公來未啟關。
賀范安撫上事十絕·其二
作者：項安世
朝代：宋

泰陵初政似昭陵，榮國親扶曉日升。
欲把經綸付喬木，內前車馬已騰騰。
賀范安撫上事十絕·其五
作者：項安世
朝代：宋

太史當年責了翁，二程佳處似春風。
固應却有諸孫在，重把陽春教郢中。
賀范安撫上事十絕·其八
作者：項安世
朝代：宋

因聲調笑古揚州，下水如何占上流。
却倩枚回洲上月，照將餘潤到瓜州。
賀范安撫上事十絕·其六
作者：項安世
朝代：宋

漲江迎造忽吞天，說與江神莫太顛。
公是乘槎天上客，曾經倒海試孤騫。
賀范安撫上事十絕·其四
作者：項安世
朝代：宋

泥仙高退故難量，國子先生更善藏。
不枉中朝推范呂，小申公畔有滎陽。
賦曹開府遺事
作者：項安世
朝代：宋

大隗山前苦露深，佛狸江上劍成林。
當時不作一身計，聖主自明方寸心。
勇去崢嶸都是膽，歸來靜密不聞音。
平生羞預外庭事，此段當鎸墓石陰。
賦李季允校書悅齋
作者：項安世
朝代：宋

紛華戰罷凱歌旋，絃誦聲中一莞然。
理義足時心有味，友朋深處澤無邊。
沂雩綠水春風裏，江漢清秋暠日前。
千五百年時習趣，祝君無倦到華顛。
賦李季章大著書樓
作者：項安世
朝代：宋

不識書樓夢已登，幽人應在最高層。
網羅歆向群言目，搜攪談遷萬古膺。
河漢西流清露重，玉霄東望紫烟凝。
夜深誰見憑欄處，天作長編月作燈。
賦竟陵毛氏新港亭
作者：項安世
朝代：宋

倚東湖浪看西江，結小紅橋渡綠窗。
白水遶階人逕絕，青天入坐客心降。
篔簹影外聞仙磬，菡萏香中見佛幢。
從此竟陵城左右，陸泉毛港一雙雙。
賦莊賢良招隠樓三首·其一
作者：項安世
朝代：宋

樓居入闤闠，不受闠中塵。
闠中豈無樓，無此招隠人。
昔者小山篇，非我招隠意。
吾今已隠矣，更欲招同志。
同志不易得，徘徊竟誰招。
長風一萬里，車馬極喧囂。
安得世上人，共此樓中客。
時時喚南山，相與共朝夕。
賦莊賢良招隠樓三首·其三
作者：項安世
朝代：宋

士憂不能晦，不患名不章。
垂老有降志，當年寡身藏。
古來經世人，皆抱邱壑志。
王官待罪耳，敢有欲爲意。
細兒詎如許，謂是詭與崖。
吾豈鳥獸羣，寶櫝義當懷。
如作市門優，可作君子配。
男兒補衮日，招隠意終在。
賦莊賢良招隠樓三首·其二
作者：項安世
朝代：宋

主人湖海士，有策欲平戎。
入朝見天子，可以揖三公。
客來忽相驚，見此招隠號。
語客且勿驚，洗耳非我好。
女豈不願家，鑽穴乃貽罹。
深閨日夜藏，恐辱傅與師。
世態溱洧中，欲挽無此力。
解逅同志人，相招事蠶績。
賦運使張大監道州石山以張詩平地風瀾險於水此心鐵石聽之天爲韻
作者：項安世
朝代：宋

枚回洲邊春水生，日光照縠波文平。
繡衣使者何世上，綵舟喚客論交情。
平生擇交不擇利，俗子紛紛卧之地。
少年所識惟石君，晚歲相從不相棄。
一官到處西復東，悲歡得失無不同。
誰云我州大如斗，中有千岩萬壑含松風。
邇來所得尤艱難，人力不到天爲剜。
幽尋五嶺犯炎霧，裹送萬里穿狂瀾。
十夫舁前一夫洗，落盡煨塵見雲巘。
回首笑向道州守，此解未如人世險。
頭顱已過羊腸車，不用更通丞相書。
老來得此萬事足，摩挲蒼璧相倚於。
玉簾嶄嶄何齒齒，質堅德重不可徙。
要鎸𡊢口方玉池，更酌西嶺玻璃水。
小却盛之數畝園，日夕與之同卧起。
客來莫怪我自憐，老子心情正如此。
大山嵯峨勢千尋，小山左右羅瑶簪。
坡陀峭立各有態，面目雖異同肝心。
叩之其聲清以越，如磬之石鐘之鐵。
怕令去作清廟器，潜向江頭□□□。
江頭之月今幾年，慣見東西南北客。
凜然相對各無慙，惟此主人伴此石。
主人說法石解應，夜深哦詩使之聽。
垠崖劃斷聲雷硍，有語盤空如此硬。
與人說石仍說詩，世間此樂誰得之。
故人往往解此意，贈以飛瀑和天池。
三君相視俱悠然，主人之樂無窮年。
只愁清廟要鐘磬，早晚捉去調鈞天。
贈劉正將
作者：項安世
朝代：宋

柳亭門戶劣三間，詩伯封疆自一寰。
批判秋風勾夜月，抨彈淮水薦鍾山。
贈周季隠
作者：項安世
朝代：宋

鐵面蒼髯士，金魚玉带家。
園林閒富貴，花竹老生涯。
世上名何用，尊中酒幸嘉。
向來張長史，佳句足堪誇。
贈張術人
作者：項安世
朝代：宋

霅川張姓彪其名，惠而過我古津亭。
自言有術通心靈，西庚北壬甲與丁。
配以十二珠躔經，水火木金相孕刑。
錯綜三五命與星，參鈎互鞠窮年齡。
劇談娓娓如反瓴，又言兩眼能白青。
疈析聲氣區神形，窮達壽夭分渭涇。
善而藏之不露型，但見瞳子光晶熒。
衆中諦視若有聆，猶以幹支鳴說鈴。
參錯開解紛相訂，我生之歲劍發硎。
我生之月神玄冥，二陽隠隠升泉扃。
天階熠熠舒六蓂，正值玉兔開雲屏。
兩凡跳擲不暫停，此身於世如浮萍。
擾擾萬事通醉醒，死生禍福輕晨暝。
更用剡折篿與筳，况復骨相真伶俜。
安得雙鱗懸萬釘，荷君好語空叮嚀。
斥鷃傅以雙鳳翎，衣十二翮蹌堯庭。
此語恐是俳與伶，豈有大藥須豨苓。
他時遇我眠寒廳，君莫諱世赬而頩。
贈彭術士·其一
作者：項安世
朝代：宋

卷舒湖水檻前簾，開闔山光舍後簷。
幸有湖山供卧起，莫將世味較酸甜。
贈彭術士·其二
作者：項安世
朝代：宋

溳水春深戰未停，廬山秋老夢方寧。
與君豈有平生怨，挽向兵間說汗青。
贈查仲文
作者：項安世
朝代：宋

諸老更推挽，先生定別留。
孰知廬阜趣，戰勝漢廷游。
直自全高隠，寧當退急流。
典刑前輩在，餘潤覓東邱。
贈石首李令·其一
作者：項安世
朝代：宋

風荻點頭如我助，江豚吐氣欲誰冤。
岸邊有客來求膾，只與餐魚莫與言。
贈石首李令·其二
作者：項安世
朝代：宋

老子頭顱新似雪，元兄邱壠舊成陰。
莫談三十年前事，愁損河陽一縣心。
贈葉少敏
作者：項安世
朝代：宋

故國三千里，五行信偶然。
丈夫天下志，兒女客中憐。
荆鄂十守歲，衡潭三拜年。
新正納殊祐，從此不孤眠。
贈葉少敏
作者：項安世
朝代：宋

絳蠟高然玉粟花，眉間喜色見宜家。
銀河已報橋成鵲，寶鏡遥知鬢畫鴉。
柳外月圓人漸好，洞中桃出路非賒。
從今莫作悲秋賦，直自安仁鬢未華。
贈趙撫幹
作者：項安世
朝代：宋

龍種生來別，交情久更歡。
四年三入幕，一任兩同官。
安定詩成軸，揚雲墨未乾。
一聞磨衲句，如對畫圖看。
贈韓術士
作者：項安世
朝代：宋

睡過春星十二番，牙疏髮脫久知難。
捉將官裏兵良苦，放入山間枕乍安。
舉世知君能安式，不愁無客問彈冠。
毋多奪我枚回渚，厚笠輕蓑老竹竿。
贈黄愉
作者：項安世
朝代：宋

三命盤中水火煎，五星局上計羅纏。
天公賦與元如此，歷叟欺諛謂不然。
一紙向人明似鏡，平生惟爾直如弦。
更持居士鹿門去，欲獻何人覓酒錢。
贈黄縣尉二首·其一
作者：項安世
朝代：宋

震澤逢君意便傾，湘江見我眼中明。
鎖闈對榻談風雨，放流雙舟話晚晴。
南嶽歌行雲裏和，西亭今古夜深評。
無端吹落紅塵脚，寸步相疎一萬程。
贈黄縣尉二首·其二
作者：項安世
朝代：宋

幾日真成去道洲，如今未發已先愁。
一城對酒猶疏闊，千里題詩底唱酬。
鴈不到君濂字水，魚應過我直名州。
登臨若有相思句，西北風吹送似休。
越昌謠
作者：項安世
朝代：宋

夜繫扁舟鸚鵡邊，洲邊人語更堪憐。
烟煨影裏招魂魄，瓦礫堆中立市廛。
明府到時惟赤地，吾儕今日見青天。
子孫孫子恩難報，願太夫人壽八千。
趙婺州挽詩
作者：項安世
朝代：宋

雪裏蕭山渡，花時楊子城。
八年如昨日，一夢隔平生。
剖竹皆雄郡，刊碑有頌聲。
傳家諸子在，早晚繼科名。
跋林和靖手書所作三十聯
作者：項安世
朝代：宋

唐人作詩先作聯，一聯一句名幾年。
後來作者如崩川，去千百里無洄沿。
又如商鞅壞井田，夷封溝洫開陌阡。
吟哦一變成號顛，秦張功甫出此編。
我讀未竟心犁然，借歸手抄家自傳。
藏之篋笥待後賢，庶萬有一唐風還。
跋羅商卿守黑銘
作者：項安世
朝代：宋

大江從西來，傲岸有矜色。
日與峽爭雄，百戰無虛刻。
行逢天闊處，漭沆四無壁。
始知向來事，何啻蝸兩國。
泯然從此逝，到海不逢敵。
居平吾語子，無與世爲的。
我高人肯下，己勝誰甘北。
孰謂饒人癡，未聞開殿擊。
吾非若溪水，寧與世爭皙。
卿言皆好好，吾見甘棫棫。
老子邑中黔，諸公天下白。
加我任纁緇，推渠作圭璧。
君看千載下，人數孟之側。
當時爭功人，枉被螻蟻食。
之子真吾徒，敏捷流輩百。
昔我惟子憂，教子孔氏克。
隔宿不見之，已作老聃黑。
快哉吾阿蒙，非復吳下客。
瞥然見鞭影，千里纔一息。
酌酒可賀我，正傳今有嫡。
路傍有因梅竹以編籬者
作者：項安世
朝代：宋

已生野外更籬根，仍與蚩氓補斷垣。
博士低頭乘虜障，王姬掩面嫁烏孫。
風枝雨葉無生意，粉面朱脣有淚痕。
說與調羹吹律事，老農那信腐儒言。
車駕還內大雪
作者：項安世
朝代：宋

萬乘回轅入未央，六花迎駕舞康莊。
都人失喜瞻天仗，旱俗相呼候歲穰。
百局橋山方暴露，兩宮長信正凄凉。
去年群玉題詩處，獨倚欄桿淚幾行。
輯句招王國正四首·其一
作者：項安世
朝代：宋

璧門金闕倚天開，興罷張帆載酒回。
日看省曹閽者面，鞭笞鸞鳳相追陪。
輯句招王國正四首·其三
作者：項安世
朝代：宋

投老歸來一幅巾，翛然三月閉柴荆。
固知貧病人須棄，客至從嗔不出迎。
輯句招王國正四首·其二
作者：項安世
朝代：宋

青春欲盡急還鄉，萬里橋西一草堂。
富貴功名何足道，先生有道出羲皇。
輯句招王國正四首·其四
作者：項安世
朝代：宋

萬里相逢貪握手，蓬門今始爲君開。
留連城郭今如此，有底忙時不肯來。
輯陶句送胡仲方東歸四首·其一
作者：項安世
朝代：宋

凄凄風露交，落葉滿長陌。
荆扉晝常閉，寂寂無行迹。
東方有一士，素袍深可惜。
時復墟曲中，載醪祛所惑。
遥遥至南荆，此士再難得。
輯陶句送胡仲方東歸四首·其三
作者：項安世
朝代：宋

萬族各有託，吾亦愛吾廬。
誰言客舟遠，歸子念前途。
晨夕看山川，相將還舊居。
斗酒聚比隣，再喜見友于。
念彼窮居士，門庭日荒蕪。
輯陶句送胡仲方東歸四首·其二
作者：項安世
朝代：宋

相知何必早，一遇盡慇懃。
疑義相與析，立善常所欣。
野外罕人事，思與爾爲隣。
如何舍此去，興言在茲春。
來雁有餘聲，念來存故人。
輯陶句送胡仲方東歸四首·其四
作者：項安世
朝代：宋

羈鳥戀舊林，我心固匪石。
君情定何如，政爾不能得。
豫章抗高門，義風都未隔。
及時當勉勵，步步尋往迹。
見重我軒皇，事事悉如昔。
轉輪八花詩·其一
作者：項安世
朝代：宋

昊芒布政，律呂旋陽。
草衰化綠，木瘁回蒼。
老驚歲換，少喜年芳。
轉輪八花詩·其七
作者：項安世
朝代：宋

皡皡情適，熙熙俗康。
媼富流形，物阜輿方。
造回坱圠，元化施張。
轉輪八花詩·其三
作者：項安世
朝代：宋

殀夭申禁，慶惠迎祥。
掃花風暖，飛絮日長。
道盈士女，勝賞交相。
轉輪八花詩·其二
作者：項安世
朝代：宋

藻動魚戲，泥銜燕忙。
早鶑喜谷，回雁驚湘。
繅敷麗苑，和風海翔。
轉輪八花詩·其五
作者：項安世
朝代：宋

好鳥窺簷，戲蝶逾牆。
倒醉人歸，歌行客狂。
島幽含淑，波遠浮光。
轉輪八花詩·其六
作者：項安世
朝代：宋

槁枯滋澤，偃屈抽芒。
稻畦遠翠，蕙逕幽香。
皂輿喜洽，風流激揚。
轉輪八花詩·其四
作者：項安世
朝代：宋

寶珠簪珥，黛粉勻妝。
討探賞翫，賦詠盈箱。
惱客雲陰，愁人雨凉。
轉輪八花詩·枝間八字遞相爲韻
作者：項安世
朝代：宋

渚明沙霽，雨晴霞麗。
轉輪八花詩·花心八字遞相爲韻
作者：項安世
朝代：宋

酒佳人好，柳華春早。
轉輪八花詩·鈎枝上四十八句左旋陽字韻右旋昊字韻
作者：項安世
朝代：宋

縞夜李積，炫晝桃緗。
皓梨鬭雪，金柳敷黄。
杲日天麗，和風海翔。
轎中聽雨
作者：項安世
朝代：宋

急雨淙琤打轎簷，綠荷聲裏下湖船。
時時更把山礬嗅，岩桂香中八月天。
辱井
作者：項安世
朝代：宋

寺前蔬圃是臺城，寺後寒泉入柳營。
玉甃多年無舊物，銀瓶終日有哀聲。
游童走卒爭嗤點，弱水貪泉共姓名。
不似冶城三尺土，鍾山回首讓崢嶸。
迓朱侍講
作者：項安世
朝代：宋

欲就前賢去不如，幾年功力在三餘。
終然覺我多金鑛，幸甚逢翁侍玉除。
函丈中間親覓訣，殘編裏許細觀書。
自憐舊習如塵汙，入髮成膠未易梳。
送任三舅赴調
作者：項安世
朝代：宋

火雲燒浪峽中歸，朔雪橫江又語離。
一世由來迎送裏，多才好去盛明時。
人知與我爲兄弟，或欲從君問鬢髭。
爲說掌中亡玉樹，中年懷抱總堪知。
送任壽朋赴襄陽令·其一
作者：項安世
朝代：宋

際天南北麳麰盛，夾漢東西巘崿長。
爲客曾誇心膽壯，送君今嘆鬢毛蒼。
五官置屬蓮成蕩，七校屯兵柳作行。
中有書生騎瘦馬，自弦焦木種甘棠。
送任壽朋赴襄陽令·其二
作者：項安世
朝代：宋

潭心山頂碑何在，鳳翥龍翔夢亦非。
野鍤狼烟參井畝，城開鴈翅入江圻。
蟠胸蠹帙千年富，手到鷄鋒一吷微。
應待經行阡陌徧，喚登文石問兵機。
送任梅叔赴州教授
作者：項安世
朝代：宋

楚船西上蜀東圻，茆滑芹香水半圍。
養就鯤鯩觀海運，哺成鸞鵠教天飛。
化行石照銅梁外，人指蓬山藏室歸。
喚起少年時習夢，小窗寒日鬢毛稀。
送劉坰登第赴調二首·其一
作者：項安世
朝代：宋

昔在中朝日，長懷隻影傷。
逢人盡吳蜀，無伴說荆襄。
千古卿材地，多年世論忘。
因君到雲路，江漢不凄凉。
送劉坰登第赴調二首·其二
作者：項安世
朝代：宋

我老愚難改，年深病不瘳。
鄉閭仗才雋，科甲慰窮愁。
拾芥雖堪喜，看花且莫留。
歸來修遠業，可以張吾州。
送右史納官還鄉
作者：項安世
朝代：宋

去國無庸似葉輕，丈夫胡忍此收名。
遲遲自罄臣心力，戀戀猶貪主聖明。
正爾釣絲江上去，依然羽扇篋中情。
平生詎作求田學，要與君王佐治平。
送吳察院赴江西運使
作者：項安世
朝代：宋

春風同上杏園韉，夜雨江湖十九年。
冊府歸來頭併雪，鼎湖仙去淚盈川。
喜君冠豸裨新政，容我祛蟬校舊編。
忽見繡衣南浦去，亦思小艇白鷗邊。
送吳少保知鄂州
作者：項安世
朝代：宋

第三閘外看征帆，閘駃帆輕似箭奔。
此去直挨湖北岸，吾廬正在水邊村。
送公便作還家想，何日真酬去國言。
最是別來情味惡，州橋每到誤窺門。
送吳襄陽換承宣使歸奉朝請二首·其一
作者：項安世
朝代：宋

去年荆府參謀去，今歲襄州太守歸。
捐我漢南江北却，從今樂事賞心稀。
南風日日菰蒲長，秋水年年鱖鯽肥。
已斷此生湖𭲟裏，鱗鴻無用到柴扉。
送吳襄陽換承宣使歸奉朝請二首·其二
作者：項安世
朝代：宋

三朝橐珥真王子，萬卷詩書大布衣。
我尚不知身是貴，人於何見昨爲非。
東朝特地成西序，放去分明是召歸。
時覲重華談物表，君臣相對兩忘機。
送周伯壽赴省二首·其一
作者：項安世
朝代：宋

子合居官久，今方得雋遲。
我儂非不早，老去亦何爲。
冰玉相輝處，科名未是奇。
草茅千萬慮，一一要扶持。
送周伯壽赴省二首·其二
作者：項安世
朝代：宋

陳薛非卿監，趙羅真吏兵。
殿中尤給事，館下范先生。
六士書難作，千懷子代傾。
蒼生底時卿，切莫話歸耕。
送周明叔從陳運使東歸得能字
作者：項安世
朝代：宋

無分向師友，有誰知我能。
只看他日說，謾道此時曾。
酒莫從人强，身須更上層。
明朝雙鬢髮，那更綠鬅鬙。
送嚴童子
作者：項安世
朝代：宋

鳳歷開新統，鵷鶵降異姿。
入朝承重渥，還舍拜名師。
楊晏皆模範，韓陳有訓辭。
後生須靜實，切莫事奔馳。
送夔帥楊校書解印還鄉二首·其一
作者：項安世
朝代：宋

高閑風度澹無營，靜密工夫久自增。
太息家林惟獨鶴，向來西海說三鵬。
橋衝不動千原穫，鼛鼓無聲萬杵登。
道在陰陽公自到，向來河洛此繩繩。
送夔帥楊校書解印還鄉二首·其二
作者：項安世
朝代：宋

清秋丹鳳下蓬萊，驚倒瞿唐灧澦堆。
監國入堂催議事，相公開館夢翹材。
未甘直上青雲去，更欲斜飛錦水回。
一片蘆帆楚江岸，新春蓑笠候高桅。
送妻兄任以道赴房州竹山尉四首·其一
作者：項安世
朝代：宋

山東貴公孫，門戶何巍巍。
秦川列冠蓋，蜀道羅旌麾。
亭亭白玉樹，煜煜黄金芝。
産于階庭間，不種而自奇。
送妻兄任以道赴房州竹山尉四首·其三
作者：項安世
朝代：宋

少年有龍淵，不飾羞自售。
凝塵滿蒯緱，見者不知有。
提携試拂拭，光采射牛斗。
世人輕玉璞，諒非和氏偶。
送妻兄任以道赴房州竹山尉四首·其二
作者：項安世
朝代：宋

古來王謝家，生長習見聞。
人言不學問，楚楚自超羣。
君侯妙質稟，博學而多文。
如玉作璠璵，可以奉明君。
送妻兄任以道赴房州竹山尉四首·其四
作者：項安世
朝代：宋

凄凉怕折腰，彼蓋村夫子。
誰能九層臺，不用累土起。
旌旗野色中，鉦鼓霜風裏。
古來丈夫事，勿嘆百僚底。
送孫司戶秩滿東歸考試鄂渚二首·其一
作者：項安世
朝代：宋

千年把號趁朝班，猶著青衫候曉關。
冷甚高僧禪榻畔，清於寒露玉壺間。
文章奇古源西漢，詩律精深祖後山。
師友平生能幾許，又隨征鴈看湘鬟。
送孫司戶秩滿東歸考試鄂渚二首·其二
作者：項安世
朝代：宋

秋風一舸下滄浪，想見占繇聽鵲忙。
兩夏作僧猶有債，三旬爲客更須償。
君才有用今千里，我拙無堪尚一方。
好去玉霄雲海上，寄聲江漢永相望。
送孫監酒
作者：項安世
朝代：宋

我已寒如水，君方冷似灰。
有才誰肯惜，無力可相推。
蒸水聞奇甚，糟邱亦旨哉。
皇華重同姓，第一望歸來。
送客北關回赴省宿次韻和楊秘書
作者：項安世
朝代：宋

擾擾送征行，匆匆赴北城。
隔關愁暝早，入直愛官清。
夏屋連雲冷，冬宵徹曉明。
不眠身百轉，無計决平生。
送張升之四首·其一
作者：項安世
朝代：宋

升之升之子其歸，白雲鴻雁天邊飛。
我嗟不能從子歸，煩子爲我尋松溪。
松溪頭，萬株松樹平安不。
送張升之四首·其三
作者：項安世
朝代：宋

昔年常恨李白杜甫不相從，又見韓愈孟郊恨不如雲龍。
我今與子別，正與二子同。
我在大江北，君歸五湖東。
我猶作楚客，君復爲吳儂。
江湖吳楚休相憶，青雲有路各努力。
送張升之四首·其二
作者：項安世
朝代：宋

故人故人休相憶，君去江南我江北。
江南江北天茫茫，相思各在天一方。
天邊有雁江有魚，相思爲寄尺素書。
送張升之四首·其四
作者：項安世
朝代：宋

天公昨日爲我悲，陰雲慘慘風凄凄。
天公今日爲我喜，朝陽晃晃融新泥。
一悲復一喜，天意良有以。
悲我東齋別心友，喜子還家奉甘旨。
心友不可別，甘旨不可闕。
人生安得兩如意，故人一別今千里。
他時迎侍還東州，約君過我松溪頭。
送張司戶
作者：項安世
朝代：宋

誰道盧門病客多，先生有藥起沈疴。
儒家自昔無追拒，賤子經年頼琢磨。
點鐵成金聊爾耳，絕塵瞠後擬如何。
他時若謁安昌第，只願論文不願他。
送張子真還鄉待邵州闕
作者：項安世
朝代：宋

今年新拜李邕州，又見君爲邵郡侯。
可是朝廷憐遠俗，獨于湖廣用名流。
南軒學待真傳繹，槃澗家須舊業修。
瓜戍少賒元不惡，自因二事合歸休。
送張安撫
作者：項安世
朝代：宋

蓬萊太守厭期會，歸結琳宮香火緣。
路旁送者誰最切，之子佩衿青可憐。
子兮請自曩時說，芹館就荒三十年。
邇來窮悴更堪說，舍下鞠草厨無烟。
市門小兒有虛籍，校官弟子無鳴絃。
向來一辱聲掃地，倒九江水誰爲湔。
守家故是補天手，斷鰲四足承高圓。
小却盛之鑑湖上，施設次第看後先。
下車百廢未及舉，冕服釋菜供聖賢。
願從博士聽講說，歛容就席毋敢專。
邦人始識蠹簡重，士子稍作青灰然。
迂生欲舉折洗事，衆膽傍碎公加鞭。
合八縣士一戰霸，百川之水皆東沿。
鵠袍如山聲不震，秦望却立回清妍。
紫衣金带朱兩轓，牙旗戟纛來翩翩。
魯侯色笑有深愛，南公歎息無前傳。
翠裯已覺夏室清，棐几更與秋窗便。
日輸月給輩相望，餼牽竭矣公愈堅。
坐令學者飽虀飯，不待先生求酒錢。
風聲汎汎鄒魯上，意向往往嬴劉前。
子兮如此衿佩何，半渡欲濟收吾船。
季鷹家人故難料，歸興忽動秋風邊。
若人固自泰山雨，詎肯作我稽山泉。
轅高轍駛不可駐，哦以七字成長篇。
庶幾太史聞我語，邂逅可作泮水編。
送張寺丞知常州
作者：項安世
朝代：宋

吾鄉人物鄭與張，堂堂介圭出琳琅。
論文合草北扉制，論經合講金華藝。
兩途未遂如命何，四方爲君充撫摩。
鄭公好義不肯住，張公好仁須少駐。
吾聞天以民爲兒，又聞君以民爲支。
爲天活兒天必享，爲君養支君必賞。
天公享公壽千齡，天子賞公金萬鋌。
能回五十萬人命，詎止封侯當得政。
但令聖主民不饑，何必金華與北扉。
送張柳二生歸潭州應舉
作者：項安世
朝代：宋

丹鳳飛來紫詔香，六龍初日上扶桑。
漢廷第一垂清問，潭府三元有故常。
賦客從來推屈宋，文星依舊照衡湘。
夜凉天宇清如洗，翼軫光中見柳張。
送承甫兄往長陽山從學詩
作者：項安世
朝代：宋

正月已暖春無寒，江深水淺沙觜乾。
東風日日送行客，我來踏遍江之干。
昨日送客東入浙，今日送客西入灣。
旁人但笑入灣拙，豈料此行人所難。
吾宗豪俊自天賦，已有名字登春官。
功名迫人不肯受，問官乞取三年閑。
爾來政恐未能免，俛首却入樊籠間。
揮金釃酒少時事，一笑昨夢何瀾翻。
山中范蠡有孫在，老手未試人所嘆。
幡然願執弟子禮，拏舟自入長陽山。
人言此去幾百里，井里蕭索惟榛菅。
度君自沮君不顧，學貴就道寧求安。
聞猿莫起欲歸想，見山只作爲仁看。
但令此志久不墮，九萬地里俱平寬。
歸期已約槐花熟，努力加餐互相祝。
今年看我亦高飛，明年上林兩黄鵠。
送敬甫弟赴省試
作者：項安世
朝代：宋

阿連明日去觀光，鶴髮今年喜倍常。
船裏萬端須過慮，客中無事不周防。
三經訓詁勤繙閱，一紙平安數寄將。
反覆庭闈千萬意，早收名第獻高堂。
送春詩
作者：項安世
朝代：宋

墮紅一片已堪疑，吹到楊花事可知。
借問春歸誰與伴，淚痕都付石榴枝。
送曹提幹歸永嘉兼寄陳君舉舍人·其一
作者：項安世
朝代：宋

西船滿載下東州，客子相傳不作羞。
官長獨稱今有屬，川人爭誦古無儔。
捫心但欲全吾寶，行世何嘗異此舟。
爲報鄉閭看解橐，清永寒露勝琳球。
送曹提幹歸永嘉兼寄陳君舉舍人·其二
作者：項安世
朝代：宋

問訊東嘉老紫薇，年來多病世人知。
坐親紅炭猶觴客，日飯黄芽未廢詩。
左氏釋經工定了，周官著論夢應衰。
西清眷眷君王意，欲喚申公草漢儀。
送李公衡從其弟赴涪州教授
作者：項安世
朝代：宋

對床夜雨副深情，去續眉山萬古名。
杜宇不來無客恨，鶺鴒相喚有新聲。
江西太史吟詩處，洛下先生載道行。
今日重提舊公案，亦須拈問老師兄。
送李大著赴闕
作者：項安世
朝代：宋

玉觀金橋無限詩，楚臣漢女不勝悲。
如今蕩蕩平平矣，却合融融洩洩之。
八陛加恩須大冊，三朝修史待宏規。
回頭莫忘巴陵酒，病渴多年少一卮。
送李季章
作者：項安世
朝代：宋

聖靈昔回眷，霑沐仰清徽。
十載朝雲陛，賞心惟良知。
索居易永久，衰疾忽在斯。
常恐鷹隼擊，微命察如絲。
末塗幸休明，成貸遂兼茲。
且伸獨往意，追尋栖息時。
心事俱已矣，星星白髮垂。
惟開蔣生徑，想像崑山姿。
歡娛寫懷抱，愛客不告疲。
莫言相遇易，趣途遠有期。
勿貽白首歎，祇足攪余思。
伊余秉微尚，不爲歲寒欺。
拙疾相倚薄，雲歸日西馳。
養疴邱園中，意愜理無違。
况值衆君子，文物共葳蕤。
獻納雲臺表，心胸既云披。
華屋非蓬居，工拙各有宜。
明哲持經綸，試用此道推。
送李憲權江陵帥雙轆轤格
作者：項安世
朝代：宋

表餌計已决，艱難人盡非。
猶煩使者斧，往載帥臣旂。
萬事本無事，一移無不移。
因書漢三府，鳥盡未爲遲。
送李知縣赴蘄州廣濟
作者：項安世
朝代：宋

江頭雪霽冰河折，日照江光動春色。
青絲快馬踏香泥，畫鼓方舟送行客。
已驚柳葉大如指，忽見梅花飛著額。
草根青軟濕鍼氈，枝頭綠淡摇金碧。
眼看客子過淮南，春逐檣竿起江北。
客帆漸遠春漸深，一路濃香慰行役。
懸知上日春更好，桃李漫山獻紅白。
何時我亦下滄浪，把酒蘭亭訪今昔。
送李邕州
作者：項安世
朝代：宋

一官全似飛鴻翼，不在天南即天北。
朝辭白馬阿得脂，暮長蠻夷老夫國。
不知廣源洞裏儂智高，何似仇池頂上楊難敵。
傍人自歎吾自歌，靜處安身最長策。
蝤蛑聞說背如黿，龍眼見來形似橘。
桄榔之粉白于麵，椰子之泉甘勝蜜。
婦能瀹餠兒啖果，翁自右浮還左執。
天明坐衙將吏走，飯罷收廳烏鳥佚。
人生如此亦何求，但媿君恩與民力。
君不見江陵有叟白髭鬚，一榻十年穿兩膝。
送東川成路鈐
作者：項安世
朝代：宋

壯歲專城身欲老，兒時射策眼今昏。
戰創滿面誰能管，舊事逢人且莫論。
壁壘旌旗分一路，弟兄父子號名門。
回瞻永阜陵前柏，莫忘當時教育恩。
送查仲文三首·其一
作者：項安世
朝代：宋

靜甘明主棄，出爲故人書。
鄴下劉公幹，山中陶隠居。
百年通醉醒，萬事付乘除。
只有詩魔在，時能掣巨魚。
送查仲文三首·其三
作者：項安世
朝代：宋

世味元無著，詩情自不閒。
撩人五字句，爲客萬重山。
我已移文就，公能盡興還。
歸來宋玉宅，作賦動江關。
送查仲文三首·其二
作者：項安世
朝代：宋

先生江海士，使者水曹郎。
開絹印三道，懷人天一方。
上江春水急，穿峽晚雲長。
詩酒勤陶寫，中年屬易傷。
送楊主簿·其一
作者：項安世
朝代：宋

誠齋四海一先生，詩滿江湖以字行。
正法親傳誰得鉢，異聞獨立子趨庭。
未能暇日詢三得，枉作經年共一城。
眼底不知離別苦，前途相望似晨星。
送楊主簿·其二
作者：項安世
朝代：宋

書生歲晚亦無餘，朝作新詩暮看書。
書爲送人知免矣，詩仍隨子獨何歟。
欄憑罨畫山光曉，船刺湘羅日影初。
可是愛忙偏覓句，箇中無計得逃渠。
送楊制機赴召
作者：項安世
朝代：宋

一年兩別故難堪，一世斯人况不凡。
髮共素心明耿耿，骨如脩節瘦蔪蔪。
日開黄道天三接，夜榜清湘月半帆。
各自青燈同曉夢，芒鞋踏遍武夷巖。
送樓國正罷荆幕東歸
作者：項安世
朝代：宋

一江秋水散芙蕖，笑買扁舟下五湖。
北學自憐非楚産，東歸安得與公俱。
同年進士今丞相，六館諸生舊講徒。
朱橘白魚留不住，洞庭橙熟有新鱸。
送水心淮東總領
作者：項安世
朝代：宋

藍縷疾耕家四壁，鐵衣高卧日千金。
四朝餉士前無古，一旦和戎患至今。
送江陵劉縣丞得多字·其一
作者：項安世
朝代：宋

一語動愁思，良朋能幾多。
相持看鬢髮，容易隔山河。
舊學紛疑信，新功廢琢磨。
因君戒行李，令我悟蹉跎。
送江陵劉縣丞得多字·其二
作者：項安世
朝代：宋

吾事方如此，諸儒說更多。
高明俄已竟，廣大日無何。
意遠身仍近，人同已易訛。
且當行故步，未敢赴殊科。
送江陵柳教授歸潭州
作者：項安世
朝代：宋

上苑歸來十六年，青山相對各無氈。
道林說法非吾坐，絳帳談經覺子賢。
舉世不爲寒畯地，先生未改腐儒天。
親朋莫訝知音少，直道傳家自祖先。
送海陵孫縣丞三首·其一
作者：項安世
朝代：宋

壯年往贊海陵公，切莫哦詩歎負儂。
妻子父兄皆上祿，民人社稷盡天工。
稅存産去須勤割，陂壞田荒與細通。
日暮歸來念此哲，尚應無面著慚紅。
送海陵孫縣丞三首·其三
作者：項安世
朝代：宋

新安老子放窮山，星婺仙人古柏間。
今日吾儕隨利祿，高風千里斷躋攀。
天寒日短雙輪去，海闊波深萬艇還。
上徹浮圖須自力，有爲何地不曾顔。
送海陵孫縣丞三首·其二
作者：項安世
朝代：宋

向來一尉萬人知，此段風流已大奇。
資考漸將京秩近，新年能使道心移。
但慚我乃吏民上，勿謂官今選調卑。
持此尊前供笑樂，勝如天上拜恩私。
送湖南盧提刑赴召三首·其一
作者：項安世
朝代：宋

幸甚他鄉識老誠，孰知真意徹幽明。
通身實地無奇巧，接面春風有至情。
王事直須窮晝夜，宦途元不計公卿。
無端自被功名迫，漢節衝寒上玉京。
送湖南盧提刑赴召三首·其三
作者：項安世
朝代：宋

先生休嘆不逢時，此地非公已再危。
赤立一絲無藉手，青衿二百正張頤。
千緡兄鏹仍三料，五頃夫田更八池。
但得門東無叫怒，老身寒餓不須悲。
送湖南盧提刑赴召三首·其二
作者：項安世
朝代：宋

世間除我更誰窮，老去知心僅有公。
玉局當年已無分，星沙今日更愁儂。
饑烏繞樹啼寒月，獨鴈辭羣叫朔風。
四斗官醪作供給，先生只此是遭逢。
送漢陽軍鞏教授
作者：項安世
朝代：宋

今代清時有鞏兄，世間無處著才情。
洗乾螺黛姿仍好，挽出鯨魚意轉平。
千古未吟渠忽到，傍人不解我先驚。
何如鏁著金鑾殿，玉燭新調看鳳鳴。
送潘都幹往臨安
作者：項安世
朝代：宋

西子湖邊桃葉青，潘郎歸騎拂春星。
金陵風景憑誰看，留得閑人住冶亭。
送潜江令徐盈
作者：項安世
朝代：宋

漢江西畔蜀江東，中有荆王古縣公。
蒍艾獵來民見德，穀於菟去士傳忠。
肝腸可奈平生苦，機杼胡庸抵死窮。
君寵親恩俱望報，直須平易與天通。
送潭州陳運使二首·其一
作者：項安世
朝代：宋

薄命真如此，茲行如識公。
從來半生願，不畀數旬同。
官事埋頭過，江舩轉眼空。
可能傾蓋地，直作急流中。
送潭州陳運使二首·其二
作者：項安世
朝代：宋

惜分頻卜夜，此意我知公。
古事多疑信，今人足異同。
何年操棐几，三月坐春風。
但記匆匆字，深題大带中。
送程寺丞知和州
作者：項安世
朝代：宋

名爲淮郡實江城，采石江心郡吏迎。
一葦橫通秋浦近，雙旌何異晝衣行。
承平豫事疑生事，緩急圖成豈解成。
我有豳風桑土句，聊當束帛贈先生。
送程道輝之廣濟
作者：項安世
朝代：宋

昂昂天馬駒，志豈甘伏櫪。
虓虓巖下虎，平生肯求食。
可憐百鍊鋼，繞指化爲席。
丈夫有不遇，此事今猶昔。
程侯西南來，氣若朱絃直。
寶劍光出爐，銛鋒凈如拭。
蕭蕭萬里足，矯矯九秋翮。
君看吳楚越，何處無行跡。
歲晚賦歸來，天寒倦游役。
海鶴願鷄栖，榆鳩困鵬翼。
人間竟如此，使我三太息。
雖然聊戲君，萬事多所歷。
巧定不如癡，言真短于默。
世路危山蹊，人情險矛戟。
從來菱上刺，不若芡中實。
但學幽冀推，穩爲郊廟璧。
行矣無多言，此事君已識。
冷暖今日知，勿受豪士惑。
送章升之料院自魚關還闕·其一
作者：項安世
朝代：宋

憶侍先皇二紫宸，殿頭親見鎖廳人。
畫簾宮燭程書了，黄牒青袍拜賜頻。
萬使回朝天亦老，十年旅食夢如新。
當時學士今頭白，却送郎君作近臣。
送章升之料院自魚關還闕·其二
作者：項安世
朝代：宋

此別迢迢更莫言，向來一別已茫然。
自從內使蘭亭歲，直到東坡赤壁年。
吳下故人如見問，楚中狂士不須憐。
欲知病後食何藥，三百篇和上下篇。
送羅司理實之
作者：項安世
朝代：宋

衰病久忘情，相逢淚忽傾。
見君重娶婦，於我尚如兄。
秩滿無人事，官卑有政聲。
歸裝詩卷送，薦牘漕臺迎。
二祖名俱重，孤身責詎輕。
長將今仕看，勿遣後圖更。
送羅機宜秩滿東歸三首·其一
作者：項安世
朝代：宋

不愛征西入幕賓，只圖抽得最閑身。
畧無崖岸胸懷白，洞見中邊德行淳。
但用至誠裨府主，不將高論詫時人。
如今獻納須公可，若是朱雲却未仁。
送羅機宜秩滿東歸三首·其三
作者：項安世
朝代：宋

十年爲客古南都，不謂斯行得範模。
我自閲人惟見此，公言有弟更勝吾。
金堤碧瓦新遊覽，綠竹紅薇舊醉呼。
短別未應勞夢寐，定來騎馬看西湖。
送羅機宜秩滿東歸三首·其二
作者：項安世
朝代：宋

風髯飛動儼長身，縹渺襟期不受塵。
豈是恝然忘應物，亦知蕞爾漫勞人。
若非事業驚當世，也合文章作近臣。
此外世間無處著，却須汗漫跨麒麟。
送胡仲方二首·其一
作者：項安世
朝代：宋

鄧林擢幹皆楩梓，丹穴生雛即鳳凰。
年少一來無比並，老翁千歲有輝光。
幕中潤澤江湖遠，筆下才情錦繡張。
未必安仁須作縣，籍田新賦待文章。
送胡仲方二首·其二
作者：項安世
朝代：宋

交情久處臨分苦，別意深時著語難。
志士自期須皓首，故人相勸只加餐。
乾坤老大千年在，雲海扶摇一息看。
防有能言如子者，解將佳話倚危欄。
送胡黎州
作者：項安世
朝代：宋

江南客子賦西征，冬月川江似砥平。
山遣雪來迎小隊，人將春去到邊城。
邛崍阪曲臣車直，大渡河深帝斧明。
都護歸時身未老，萬年觴畔佩環聲。
送范安撫喜雨詩
作者：項安世
朝代：宋

一寸甘腴一寸金，只今誰可旱天霖。
贖鍰盡免疲民血，重役新寬戰士心。
蛇掣電光開九闔，龍呼雲氣出重陰。
書生不放饑腸歇，纔減憂勞便苦吟。
送范少約二首·其一
作者：項安世
朝代：宋

天地爲一家，萬人生其中。
父母甚愛之，産智牧其蒙。
雖蒙亦吾子，一一關天胸。
所以聖賢心，相傳極哀恫。
晝夜當競競，明命敢不龔。
此意一以忘，萬命爲牢饔。
誰能指斯路，鄒魯兩衰公。
送范少約二首·其二
作者：項安世
朝代：宋

侃侃太史孫，風誼美於玉。
生才天豈虛，此士世所屬。
秦槌不敢贈，孔道以相告。
一世須大輿，長途要堅轂。
神天極虔恭，萬姓吾骨肉。
念此心迹融，永以天下福。
送莊賢良赴召試
作者：項安世
朝代：宋

丙午陂當復，王春瑞習占。
龍樓上寶冊，鶴詔下窮簷。
地脈通閩蜀，人才出老嚴。
定羞新學曲，只守舊心潜。
剩想堯眉樂，深垂舜目謙。
有懷天變數，無計士風廉。
庶證方如此，君行得滯淹。
六題聊復爾，制策待韜鈐。
久噎須詳吐，沈疴與痛砭。
一扶媮意立，盡解結喉箱。
人士回生氣，乾坤振絕燄。
宏開九縣赤，永息萬方黔。
治世吾何用，媸人影自嫌。
弃荆宜入蜀，比素詎將縑。
逐食俱隨雁，論心偶類鶼。
雅懷欽粹淑，盛事愜窺覘。
從此遲爲圃，它年說作監。
因聲到邛僰，市肆覓疎簾。
送葉參議知蘄州
作者：項安世
朝代：宋

丈夫睫間珠，肯作兒女滴。
曉與秘書辭，愴然欲霑臆。
我家括山下，土俗號窮僻。
自我來荆州，邦風更蕭瑟。
流落三十年，魚蝦共眠食。
出門無所往，入門長太息。
自從祕書來，覺我好顔色。
香霧浹衣巾，春風醉膚革。
歛我氣馬浮，廣我心地窄。
年來困侵暴，兩鬢愁欲白。
家門危破碎，意氣向消釋。
萬事不稱懷，獨此天下特。
如何下江船，便掛北風席。
吹君向南岸，留我著江北。
向來窮未苦，今日窮始極。
君行見張薛，爲道此愁寂。
送葉吉甫往建康·其一
作者：項安世
朝代：宋

同是匡廬客，匡廬又送君。
衣袍霜後薄，戈甲夜深聞。
目斷甌溪月，心摇楚岫雲。
東西各有慕，魂夢亦相分。
送葉吉甫往建康·其二
作者：項安世
朝代：宋

脚底東林路，船頭下白溝。
所之仍作客，何日定歸休。
眉爲鄉人蹙，心將世事謀。
書生千古病，至竟欲誰瘳。
送著作范禮部知彭州
作者：項安世
朝代：宋

三十六峰當郡前，世間無此好山川。
辭家上馬消一日，去蜀題橋今七年。
草奏南宮文似錦，紬書東觀筆如椽。
批風判露名花裏，正是彭州二月天。
送董煟歸鄱陽
作者：項安世
朝代：宋

沙隨程子九州聞，獨擁經綸謝世紛。
傳業只今惟董祀，愛人於古似鄱君。
活民鴻寶方書備，壽國靈樞脈絡紛。
欲服上醫何物是，他時種杏滿青雲。
送蔣舍人知利州
作者：項安世
朝代：宋

乙未臨軒賜勅頭，左班詹監右君侯。
兩翁今止一翁健，萬里去爲千里州。
不向殿巖提虎士，亦應帷幄運鴻籌。
阜陵人物今餘幾，况是當年第一流。
送虞司理赴官辰州二首·其一
作者：項安世
朝代：宋

窈窈辰溪路，秦人此避秦。
子孫爲洞戶，世系本王民。
問淑桑鴞變，言忠黍貊親。
此心能勿捨，何地不歸仁。
送虞司理赴官辰州二首·其二
作者：項安世
朝代：宋

當年有虞氏，初作理官名。
正以蠻兼寇，須煩允與明。
雲孫今筮仕，溪子正稱兵。
淑問端能繼，淮夷不足平。
送襄陽成統制移建康
作者：項安世
朝代：宋

日日夢長干，真成下碧湍。
雍郊辭鹿隠，鍾阜看龍蟠。
百勝傳家學，三司踐世官。
誰知弓劍裏，曾带腐儒酸。
送襄陽馮主簿·其一
作者：項安世
朝代：宋

書來雍府不相忘，中有清詩小作行。
一似峴南車上讀，眼中行色有輝光。
送襄陽馮主簿·其三
作者：項安世
朝代：宋

不隨黄綬去仇棲，歸著親前五色衣。
安得紫皇知此意，喚教霜鳳带雛飛。
送襄陽馮主簿·其二
作者：項安世
朝代：宋

老子當年起壠間，豈知零落向華顛。
秋風喚起神洲夢，猶憶平生戴與田。
送許狀元赴召
作者：項安世
朝代：宋

十年門巷斷經過，讀易吟詩長薜蘿。
始向新春歌伐木，忽逢佳士赴卷阿。
面如呂叟精神王，身似章公貴氣多。
既出不應猶爲我，未知賢者意如何。
送趙令赴江陵
作者：項安世
朝代：宋

平生所聞趙景明，太阿出匣百壬死。
不令赤手□□□，亦合麻鞋見天子。
霜風獵獵鬢毛斑，萬里水縣菰蒲間。
妻兒稱屈大夫笑，閉閣正用蘇麻頑。
邊頭有兵人要籍，邊頭有萊人要闢。
名佳實惡君勿信，塞下吏民須蕩佚。
檢民如葦身如弦，有時白眼對世賢。
正爾忽憶諸梁篇，稍事細謹無流連。
送邕州高教授二首·其一
作者：項安世
朝代：宋

聽說邕州暫駐航，有金如粟馬如羊。
五千里地通中國，四十三州控大荒。
武事建時文未喪，化風宣處教無方。
朝家學校通南越，慶歷諸公未易量。
送邕州高教授二首·其二
作者：項安世
朝代：宋

吏部無官可注員，諸生星散落三邊。
君行回雁前頭路，我上杜鵑無處舩。
蜀越漫傳分日雪，西南元自接風烟。
相思莫忘書紳句，長在輿衡與立前。
送都大茶馬入覲八絕句·其一
作者：項安世
朝代：宋

六月長江白水秋，夜寒銀漢入江流。
台星直下穿雲夢，知是西來使者舟。
送都大茶馬入覲八絕句·其七
作者：項安世
朝代：宋

翩翩不下楚江鷗，水宿風餐得自由。
聞道鸞凰上霄漢，亦知驚起却回頭。
送都大茶馬入覲八絕句·其三
作者：項安世
朝代：宋

橫絕乾坤作四封，秦川馬驛與天通。
北關門到菖蒲海，盡在軺車玉節中。
送都大茶馬入覲八絕句·其二
作者：項安世
朝代：宋

使者東南甲第開，日邊雲氣近蓬萊。
要令二□知名字，故遣窮邊萬里回。
送都大茶馬入覲八絕句·其五
作者：項安世
朝代：宋

北人從古笑南方，只有樓舩解把江。
今日因公致天馬，□□聞說已心降。
送都大茶馬入覲八絕句·其八
作者：項安世
朝代：宋

何世真無千里馬，如今始得九方歅。
何如牝牡驪黄外，更相權奇磊落人。
送都大茶馬入覲八絕句·其六
作者：項安世
朝代：宋

蜀道三千鬢髮新，九重興念玉關人。
芝函寶蹟從天下，喚取歸來作近臣。
送都大茶馬入覲八絕句·其四
作者：項安世
朝代：宋

巴滇綠駿足如風，西域天駒骨似龍。
日日馬綱來不斷，君王心已在除。
送鄧制幹二首·其一
作者：項安世
朝代：宋

去國逢人避，書門斷客傳。
聞知西嶺雪，忙上右襟船。
未了青燈話，仍衝白鳥烟。
江湖逢倚相，將夢寄渠邊。
送鄧制幹二首·其二
作者：項安世
朝代：宋

賦頌前朝愛，詩文內相傳。
九家潘岳鬢，萬里米家船。
灧澦冬無雪，蓬婆晝不烟。
未須臺閣上，迢遞佐三邊。
送鄭子仁往岳陽兼以爲壽
作者：項安世
朝代：宋

曉發津陽向岳陽，梅風吹纜麥天凉。
家人細數生朝近，壽算應同水驛長。
行處葡萄迎棹綠，宿時楊柳近船黄。
千花不敢留顔色，只許藍袍一樣芳。
送鄭尚書罷帥歸福州
作者：項安世
朝代：宋

共惟漢從官，三仕屈吾指。
前輩有鄭公，後來王趙耳。
更生初去國，玉色欣共理。
我時見一葉，已識秋風起。
明年孔戣去，零落真復爾。
王師凜孤鶴，獨叫青雲裏。
下有萬伏弦，開雲看白雉。
前年鄭公來，初論差可喜。
謂當上聯璧，共舉漢綱紀。
三年越山中，不使度此水。
低頭用朱墨，得去真晚矣。
况當少天官，風木赴淮涘。
一時東都空，物理固如此。
此行關世運，特可慰閭里。
下有賢寓公，上有名刺史。
想見閩父老，懽喜屐折齒。
雖然廟朝舊，迹遠心自邇。
公行見趙公，此語式舉似。
有事當驛聞，毋忘漢天子。
送醇甫
作者：項安世
朝代：宋

怕聽槌鼓發舩聲，桑梓葭莩兩繫情。
病有千回煩訪問，貧無一事擾聰明。
循良只爲鄉人惜，離別偏令老大驚。
不記歸來多少歲，兒童三見令君行。
送陳正己赴調
作者：項安世
朝代：宋

一寸丹心百念更，滿簪華髮萬人驚。
閑拋歲月供書冊，長把饑寒爲友生。
此事不輕身出處，諸公可念政和平。
昔藏名字依沅水，今逐帆檣覲漢京。
送黄司戶改官東歸
作者：項安世
朝代：宋

江西黄郎中，有聲滿天宇。
於菟老巖穴，晚出彪更怒。
三十補州掾，勇往不辭苦。
首尾庚申年，所事七府主。
不惟吏事知，競以文學許。
飛章不停剡，禮幣爭羅取。
前年開科場，小試便更舉。
四海張南軒，人訾公獨與。
平生中庸篇，口誦心復睹。
官滿貰金歸，囊無一錢處。
傳家有風烈，真不愧此父。
阿戎更奇俊，邂逅得佳侶。
三年下陳榻，內省愧參魯。
出言每不忌，逆耳終無拒。
反茲號畏友，不獨赦狂瞽。
乃知君子心，未易見涯滸。
若令到天闕，定合簉鵷羽。
爲邦固常法，有用必超補。
人情重離別，臨路各凄楚。
遠客見歸人，驚心念鄉土。
秋風楚江岸，吾亦辦歸櫓。
期公父子來，同看西湖雨。
進和御製聞喜宴詩
作者：項安世
朝代：宋

璧輝河綵絢宸章，鼎飪需雲盛國光。
自昔祖宗崇禮遇，至今英俊入言揚。
明良舊詠回千古，槀飫新書侈萬方。
神禹克艱心未已，更思忠節贊時康。
遊延慶寺
作者：項安世
朝代：宋

急雨瀧危石，橫雲燾古碑。
入山芒屨濕，歸路角巾欹。
中濕連宵病，平生此段奇。
只今酬妙句，猶自愛當時。
遊白鹿洞書院
作者：項安世
朝代：宋

晦翁一別遂千秋，跨鹿乘雲何處遊。
人隨流水去不返，名與好山空自留。
峯巒戢戢田園浄，藤刺深深磴道幽。
寶匣塵生弦索斷，遺音重撫淚雙流。
遊白鹿洞書院
作者：項安世
朝代：宋

曾依嶽麓聽鳴泉，亦泛朱陵石鼓船。
所欠平生惟白鹿，暮年來此豈非天。
遊羅漢至開先寺
作者：項安世
朝代：宋

半世懷吾願，今年得此辰。
朝廷用和議，疆埸有閒人。
地噴雙龍沫，雲藏五老身。
天寒林影薄，斜日照衣巾。
遊雲門山讀亭中詩板擬丐使者以石易之
作者：項安世
朝代：宋

唐人詩板四十五，麗句亭中歲月深。
煩公丐我一碑石，與張萬壑松風音。
遊齊山
作者：項安世
朝代：宋

半生作夢身初到，此日遊山興可知。
小蓋曲穿楊柳岸，平輿斜掠槿花籬。
層軒俯瞰人寰狹，陰洞幽尋古路危。
滿寺留題誰最警，南唐人寫晚唐詩。
過□臺
作者：項安世
朝代：宋

馬卿幾日西山客，已有新詩著道鄉。
指點東城笑傖父，半年無句寫瀟湘。
過上海寨昔人於此潴水以限北方
作者：項安世
朝代：宋

原田漫漫不知津，春寨清明思殺人。
雨後燒痕無潤澤，烟中日色少精神。
郢城南地溝隍古，海寨東西徑遂新。
誰見當時經畫意，只今高浪化征塵。
過如春堂觀趙德麟詩帖因次趙成卿韻
作者：項安世
朝代：宋

阿麟文采近西京，付與而公翰墨名。
今日如春堂上看，當年遺帖子孫榮。
元豐曲裏承平話，小杜詩中戰伐情。
濟上舊遊成一夢，王孫端復可憐生。
過峽州宿青草灘
作者：項安世
朝代：宋

烟裏鳴橈去夕陽，不堪風急滯歸航。
無端更著三更月，一夜孤篷一寸霜。
過彭澤縣
作者：項安世
朝代：宋

去家百里便言歸，猶道無成白首非。
萬里青天行蜀道，此心何日得無違。
過故宜城·其一
作者：項安世
朝代：宋

跋馬南城弔楚王，寂寥遷國歲年長。
故宮白道埋春草，小市青旗掛夕陽。
時有野鷄吞墮珥，更無遺像鎮祠堂。
祗應平路橋邊水，曾照當時後苑妝。
過故宜城·其二
作者：項安世
朝代：宋

我行熊繹故王都，十里南牆俯赤湖。
想見當時寧有晉，那知此地更逃吳。
宮門自昔通城北，墓碣多年立路隅。
欲仗青煙詢白鳥，背人飛去不容呼。
過淞江憶鄭虞任
作者：項安世
朝代：宋

獨上吳淞第四橋，憶隨鄭老駐蘭橈。
白頭髣髴平生處，一盞寒泉賦大招。
過滑澾嶺
作者：項安世
朝代：宋

連山赤埴號膠泥，想見林深叫竹鷄。
一路新晴天借我，穩扶籃筍上山蹊。
過無錫寄沈知縣
作者：項安世
朝代：宋

同時月殿氣如虹，各自天涯影似蓬。
半世弟兄纔一識，二年州縣忽重逢。
湘山飽聽靈妃瑟，錫水新彈單父桐。
剩有江湖不歸話，回船相就却從容。
過王師嶺堠見荆門郢州山
作者：項安世
朝代：宋

七澤茫茫千里間，王師堠前初見山。
西子嵯峨高髻擁，東鄰嬌小秀眉彎。
背襄阻郢開肩背，大野青天豁面顔。
獨立東風看平楚，少年雙鬢欲成斑。
過秀寄麋祕書
作者：項安世
朝代：宋

圓嶠仙人厭久如，戲求同穎作周書。
半生聞誼親無路，一日同僚分有餘。
西子湖邊春載酒，征官亭上夜分裾。
秋來懷抱知多少，總是歸程細細攄。
過豐城三十里始見田廬坐落
作者：項安世
朝代：宋

石坑東畔好田廬，更著青林映带渠。
新喻豐城三百里，中間蕭索獨何如。
過陽羅洑
作者：項安世
朝代：宋

陽羅洑外黄陂路，灄口湖邊孝感河。
鉦鼓已通南草市，腥羶欲涴大江波。
家家戶外無驚犬，日日轅門有凱歌。
端藉聖朝威德厚，亦煩諸將戰功多。
道山梅開最遲作四絕句·其一
作者：項安世
朝代：宋

曉窗依約見凝脂，爭挽南枝問別離。
幸有今年春較早，避人何事却開遲。
道山梅開最遲作四絕句·其三
作者：項安世
朝代：宋

一年人事幾推移，只倚梅花似舊時。
起懶妝遲花亦老，却教青鬢不成絲。
道山梅開最遲作四絕句·其二
作者：項安世
朝代：宋

走下青泥濕素綦，竹籬苔徑有橫枝。
疎花數點凄凉甚，已甚櫻桃似雪時。
道山梅開最遲作四絕句·其四
作者：項安世
朝代：宋

避妬含羞作態遲，等閒虛度上春時。
東風已到垂楊樹，倚頼清香欲告誰。
道山風雨
作者：項安世
朝代：宋

年華澹灧滿皇州，時節凄凉限勝遊。
雨後石渠新水長，風前芸閣晚香愁。
不堪萬點梅花老，强倚千絲柳带柔。
又是長安一百五，春陰漠漠未能休。
遣悶
作者：項安世
朝代：宋

夜與影同宿，晝將書共談。
虛凉惟稱暑，陰濕恐生嵐。
眼有思家淚，心懷報國慚。
更須辭命紱，身已住僧菴。
還劉叔驥廬山詩卷·其一
作者：項安世
朝代：宋

劉家子驥我鄉人，洞口桃花獨問津。
歲時他鄉逢叔士，杏林花發小陽春。
還劉叔驥廬山詩卷·其二
作者：項安世
朝代：宋

潯陽江上督郵誰，能使陶公去不疑。
今代廬山非昔日，督郵能酒更能詩。
還家即事
作者：項安世
朝代：宋

丁令歸來故國時，鄉人相見喜兼悲。
鬢毛憔悴精神在，邑里荒殘府寺熙。
坐處不堪推老大，親旁猶幸作嬰兒。
莫言破虜前回事，得雨如今即是奇。
還憩方橋
作者：項安世
朝代：宋

拂拂輕黄小，茸茸嫩綠蔫。
柳條君莫折，草色我思眠。
鬢髮從衰病，人情自少年。
欄干一臨眺，春意滿坤乾。
還過渚宮·其一
作者：項安世
朝代：宋

一興一廢古今同，熊繹當年起霸功。
沿漢泝江開國步，牧臯規偃建王宮。
重來舊日嬉遊處，猶覺如今氣象雄。
想見得臣并鬭穀，治兵謀國震山東。
還過渚宮·其二
作者：項安世
朝代：宋

下得腰輿倚瘦藜，閑將病骨照清陂。
三王故苑風流處，二月游人爛漫時。
此日鬢邊應笑我，過來胸次却關誰。
一年兩度西城去，獨自宮園賦小詩。
還過郢城
作者：項安世
朝代：宋

頭白初行郢水邊，故城千載尚依然。
豈無戍卒持鉦鼓，應有居人沸管弦。
今日桑麻成沃野，幾家茅竹散平川。
停車欲問當時事，紅日翩翩下翠烟。
郢州道中見刺玫瑰花
作者：項安世
朝代：宋

酴釄雨後飄春雪，芍藥風前散晚霞。
一路繁香伴行客，只應多謝刺玫花。
都下呈叔表兄
作者：項安世
朝代：宋

相望五千里，話別十三年。
知我到江左，煩兄來日邊。
朋遊俱健否，鬚髮已卷然。
共說兒童事，分明在目前。
都下次韻謝松陽沈術人二首·其一
作者：項安世
朝代：宋

向來定遠太平平，自殿銀袍五百英。
觜距不堪誇試席，齒牙無復近鄉評。
重探虎穴顔何厚，忽見稽山眼暫明。
頼有東陽老居士，相逢一笑又詩成。
都下次韻謝松陽沈術人二首·其二
作者：項安世
朝代：宋

下簾讀易沈君平，老向人間識世英。
戲把年齡聊復問，從來富貴不須評。
聯翩詩筆粗豪甚，矍鑠精神顧盼明。
我欲求田古松邑，君言此計幾時成。
都下次韻酬松陽葉叔文
作者：項安世
朝代：宋

君不見崑岡烈焰燔蒼穹，中有一氣亙天如白虹。
又不見徂徠之山十丈雪，但見磊塊硉兀錯立于其中。
從來人事看晚歲，不與兒童爭此世。
五金流處要璠璵，萬木枯時待松桂。
我家松源妙人物，水怪山奇古仙窟。
山含水氣生萬嘉，水抱山形成百折。
卯山先生山水郎，呼吸水怪含山光。
栽梅不入積李候，植蕙自愛深林芳。
筆端風月三千首，血指前頭甘袖手。
腹中文字五千卷，白眼旁邊不開口。
流泉百尺松風凉，玉琴一曲自琅琅。
三間茅屋夜有光，直入斗牛何煌煌。
萬鍾嵯峨劍頭米，九州幾何太倉粃。
得錢嫁女吾事了，歸向空山教兒子。
此時方帽一先生，野老相過無姓名。
草間泥飲同一醉，醉裏小詩還自成。
竹杖山邊行翠圍，松舟水上眠風漪。
山行水宿似有道，或者疑是唐天師。
古來藝達非道許，道在回愚與參魯。
戰於蠻觸焉得剛，落盡皮毛吾甚武。
復雷有象地中藏，豐屋無人天際翔。
捨梧養樲師也賤，有芸無揠農之良。
徐行周視故無遺，大道不勞私智窺。
堂堂夏屋忍空曠，擾擾利場同縶維。
我生有志今十齡，黎黄求友晝夜鳴。
邇來漸覺前路闊，旋叫魂魄還精營。
羨君金玉好弟昆，况有百年閭里恩。
浮名于世已無欲，此事向我當深論。
九重城裏得斯人，一笑洗盡衣中塵。
路傍看者誰解此，請君持問無名君。
都下送外舅任知縣赴茶馬司辟
作者：項安世
朝代：宋

皇華萬里赴臨洮，親向君王乞騎曹。
合爲聖朝修馬政，可容窮邑試牛刀。
橫驅旌節半天下，自許才名一世豪。
早晚西來八千匹，九重何以答賢勞。
鄭子仁生日用其去臈見壽韻·其一
作者：項安世
朝代：宋

寶璋華芾慶祥羆，又是當年應夢時。
煜煜金芝生五岳，煌煌珠樹出三危。
賦成鸚鵡凌雲筆，詩到𩢱魚在野思。
時論同歸家最近，新秋騰上未爲遲。
鄭子仁生日用其去臈見壽韻·其二
作者：項安世
朝代：宋

月日巧當真四六，風流合是妙詞章。
金華洞府神仙骨，麗澤書堂翰墨香。
隴麥秋時椿自好，林鶑老去鶴偏長。
綠槐宮闕薰風裏，看引諸儒對殿廊。
鄭子仁生朝
作者：項安世
朝代：宋

萬紫千紅變綠時，高門廣路繡弧垂。
梅梢暗結和羹實，蠶簇初抽演綍絲。
首占夏時天已許，名喧春牓世方知。
家傳鼎甲尋常事，不比寒儒漫浪期。
鄭檢法久病將起以詩速之
作者：項安世
朝代：宋

詩人貪睡費朝衙，卧看香奩暈碧鴉。
已向中秋阻丹桂，莫教重九負黄花。
曈曈初日關農事，冉冉閑情近物華。
已辦作糕尋故事，速來同醉落烏紗。
鄭檢法重九病起送酒索詩
作者：項安世
朝代：宋

聞道臺參早，交親喜可知。
猶能白衣酒，相勸菊花時。
带剩如干眼，梳添幾寸絲。
風騷足材料，何必項斯詩。
酬答復州葉教授·其一
作者：項安世
朝代：宋

先生來赴泮林期，正是尋花問柳時。
偷把春風舞雩曲，蒹葭江上避人吹。
酬答復州葉教授·其三
作者：項安世
朝代：宋

陸子泉頭春水生，一甌新乳雪花明。
喚回明照山前夢，起對庭花忽自驚。
酬答復州葉教授·其二
作者：項安世
朝代：宋

象環章甫古冠衣，解佩江邊結伴嬉。
應共遊童春浴罷，詠歌喬木錯薪辭。
酬答復州葉教授·其四
作者：項安世
朝代：宋

竟陵寒盡轉春風，壇杏株林淑氣通。
惆悵江陵紅白樹，年年幽獨伴隣翁。
酬紹興梁監酒
作者：項安世
朝代：宋

伯鸞長嘯出東都，來卜龍邱二畝居。
千歲仍昆作英語，五噫文采尚周餘。
胸中萬卷未得力，堂下一言誰識渠。
我亦微官方冷甚，恨無燕玉可相噓。
酬襄陽儲檢法
作者：項安世
朝代：宋

客子朝莫去，相過能幾回。
少留貪快論，多病畏深盃。
年少難量在，天姿信美哉。
短檠三萬卷，莫待老相催。
酴醾牡丹同賦
作者：項安世
朝代：宋

小園疎雨挾東風，敗萼殘英一夜空。
世上已無桃與李，箇中方是白和紅。
綵霞承露嬌如滴，玉雪生香暖不融。
可使低徊萬花裏，剪裁多少費春工。
醉歸再用前韻
作者：項安世
朝代：宋

車中倒載笑兒童，馬上扶行夾驥熊。
安得風流如杜甫，偶然日夕似山公。
幸無風雨成三厄，遇有聖賢須一中。
數寄短章勞侍史，捲舒時得近春葱。
重九以棗糕餉孫司戶
作者：項安世
朝代：宋

滿城風雨近重陽，應爲征廛墮渺茫。
要看詩來壓奇字，試拈公案示孫郎。
重五聽談昨夢
作者：項安世
朝代：宋

節裏聽兒輩，杯行話日期。
別來三剝粽，憶著四頒衣。
久病忘前後，斯言果是非。
只疑清夜夢，曾到九門歸。
重到東齋二首
作者：項安世
朝代：宋

人生底事非前定，我與東齋似有緣。
別去風光只如昨，重來花木已經年。
曾將問答趨參席，愧把才名據鄭氈。
却憶西堂舊詩友，幾番風雨對床眠。
重午記俗八韻
作者：項安世
朝代：宋

菰飯沾花蜜，冰團裹蔗腴。
油淹枯茹滑，糟悶活鱗濡。
餉篚爭門入，瘟船出市驅。
屑蒲形武獸，編艾寫髯巫。
朱揭橫楣牓，黄書闖戶符。
辟邪釵篆蹙，解厄腕絲紆。
惡月多憂畏，陰爻足備虞。
更聞因屈子，冞動楚人吁。
重午飲趙園再和
作者：項安世
朝代：宋

香玉尊前剝嫩金，已逢佳節又逢霖。
從教歲月催華髮，誰識乾坤有賞心。
家在山林仍近市，手栽花木漸成陰。
更開石井依桐葉，我欲時來作一吟。
重午餉菜楚俗也鄧撫幹以詩來謝次韻答之三首·其一
作者：項安世
朝代：宋

大家朱書亭午時，小家艾人張天師。
惟有書生最窮餓，盤中日出菜離離。
重午餉菜楚俗也鄧撫幹以詩來謝次韻答之三首·其三
作者：項安世
朝代：宋

蜀客登來屈子城，九歌重見筆縱橫。
不妨秋露澆春菜，只可從渠學獨清。
重午餉菜楚俗也鄧撫幹以詩來謝次韻答之三首·其二
作者：項安世
朝代：宋

萬錢食君君不嘗，一飯愛我供寒漿。
不盡三生蔬笋氣，鄧侯風味似支郎。
重過習池
作者：項安世
朝代：宋

征鞍重過習家池，橋下泉聲又索詩。
待洗一杯春酒涴，爲君吐出碧雲詞。
重過鄂州
作者：項安世
朝代：宋

南柯夢散不知年，東海騎鯨作醉仙。
我自偶經前赤壁，誰言曾倚舊青氈。
轅門甲馬三更發，古寺鐘魚一夏眠。
慚愧白棠花下叟，當時芻狗尚流傳。
重陽
作者：項安世
朝代：宋

客裏逢重九，匆匆惜歲華。
籃輿上寒嵼，烏帽或欹斜。
物態如相向，村醪幸免賒。
山深不見菊，蕎麥正多花。
重陽前一日大風雨
作者：項安世
朝代：宋

天公著意做重陽，風伯驅除特地忙。
掃盡殘花與紅葉，放教籬菊占秋光。
重陽復晴再次前韻
作者：項安世
朝代：宋

一天雲物護輕寒，陣陣清風約雨乾。
造物有情聊作戲，詩家無頼强尋歡。
吾人已辦泥沾帽，曉色還教日照盤。
咫尺龍山君莫負，草枯霜野正平寬。
野山茶紅白二種
作者：項安世
朝代：宋

樟原嶺下野山茶，半是紅花半白花。
雨裏向人俱有淚，花中隠士自成家。
依稀薝蔔稍頭雪，彷彿棠梨臉畔霞。
恐是山君雙侍女，不應臨路久咨嗟。
金陵紀遊百韻
作者：項安世
朝代：宋

艤棹秦淮日，中秋萬客船。
水門高夾岸，河道曲通廛。
港對青林直，洲橫皓鷺鮮。
會憐桃渡檝，離惜柳亭鞭。
木誌嬋娟墓，香埋睥睨顛。
賞心飛觀出，旌德舊題鎸。
沙白寒籠月，波清暝宿烟。
酒家知是否，商婦唱依然。
兒病留三月，身閒近半年。
遊山情亹亹，弔古筆翩翩。
寺覓清凉邃，堂窺德慶懸。
雉墉尋古址，虎踞出層巔。
處峻生堪戮，袁劉死合甄。
山腰舟萬竹，峯頂上千川。
楚甸前開闢，吳山後接連。
似垣環泰一，如陣擁中權。
江觸崖根轉，潮衝石角旋。
莫愁迷繫艇，王濬罷揚旃。
離殿逃唐暑，精藍變竺乾。
雖知悲李主，未免佞金仙。
兌野情方倦，春墟興已遄。
門經白下過，溝傍冶亭沿。
舊驛分携處，新園欲餞邊。
路趨鍾阜近，人畏谷靈專。
軒冕吾無欲，文移汝勿儇。
半山悲故相，晚歲悅空詮。
零落逢詩板，荒寒見采椽。
騎馿當獨往，挾冊想深研。
僧刻前朝詔，農耕遶舍田。
爭堆猶在眼，說字已成筌。
後嶂當胸闊，中峰覆頂圓。
披山安萬柱，聚衲演三元。
突兀留髠塔，煒煌誌老筵。
齊梁陳繼踵，刀尺拂隨肩。
木末幽軒綴，雲間小徑穿。
定林庵莽蒼，功德水潺湲。
洗硯池涵月，栽松幹拂天。
摇摇支敗屋，草草訂遺篇。
壇祀陽郊僣，巖居少海偏。
未窮山背屐，已迫日西韉。
朔易需明旦，周遭了勝緣。
鷄籠殘兀兀，玄武斷涓涓。
閲士常于此，傾城每往焉。
因高營玉帳，就下列金鋋。
憶昨南朝盛，開湖後苑妍。
汎舟崇讌席，應詔想英躔。
牲酒叢祠瀆，香燈佛屋虔。
草堂鐘唄肅，蘭籍鼓簫闐。
蔣尉官爲帝，周儒宅化禪。
神兵功易誑，俗駕耻難湔。
南陌開朱闕，三橋跨碧漣。
觀臺誇鳳翥，講席偉牛牽。
李白愁難解，蕭延蔽莫蠲。
浮雲迷帝所，花雨眩胡襖。
朱雀波聲小，烏衣草色蔫。
詎詢華屋礎，誰見大航舷。
鬰鬰長干迥，岧岧崒堵騫。
芳巒青宛宛，香逕綠芊芊。
秀水橫塘外，平池曲檻前。
一春來士女，千兩擁輜軿。
郭內清溪好，州東舊迹傳。
名園花隠映，甲第錦蟬聯。
門巷喧車馬，樓臺沸管絃。
若非江令出，即是褚公還。
綺院摧荒圃，瑶池逗淺濺。
空餘楊嫋嫋，時有芰娟娟。
新閣虛堪愛，危橋凈可憐。
花殘思戰柵，神遇想靈淵。
步月逢嬌魄，彈霜引膩咽。
金簪花恍惚，銀碗意微綿。
復有陳宮井，深依北壘堧。
哀聲啼斷綆，辱色玷清泉。
欄石文雖暗，亭碑義更宣。
桐彫疑隕黛，花墜憶飄鈿。
狎客謠瓊樹，姀嬪踏寶蓮。
自矜魚目比，寧悟鵲毛填。
珠玉施窗带，沉檀製屋櫋。
鬼工三閣就，神器一朝捐。
證聖無存瓦，臺城絕斷磚。
永爲前鑑渴，長使後車悛。
右轉遵琳館，西郛記冶埏。
誰知黄土貴，下有玉人眠。
事變明高節，時艱別巨賢。
光華三卞死，磊落一門全。
俗愛風流久，人無操行堅。
忠肝甘虎口，孝骨委蛟涎。
子岫王公竁，寅岡將相阡。
麒麟紛雜遝，翁仲藹蹁躚。
獨美斯邱石，堪同信史編。
六朝多勝槩，孤冢孰爭先。
我有耽幽癖，家無買墅錢。
隨身憑拄杖，繫脚頼行纏。
此地聞疇素，陪京冠幅員。
孫劉同相宅，王謝迭扶邅。
今歲知何幸，茲來得所便。
侵星齎糗餌，借力荷輿箯。
吟笑髭頻斷，登臨頸屢延。
山川窮表裏，善惡究薌羶。
愧匪詩三百，空成字一千。
更須無黨注，還與鄭玄箋。
金陵送左史
作者：項安世
朝代：宋

臨歧摻袂欲何言，罷酒開船色惘然。
萬里重逢儻無日，一杯相屬豈非天。
修鱗去蟄三池浪，倦翼歸投萬壑烟。
從此登臨只西首，美人家在夕陽邊。
金陵雨花臺感僧雲光事自警
作者：項安世
朝代：宋

橫經處處客諸侯，一上高臺愧不休。
講罷直饒花自雨，未妨轅下作官牛。
釣磯
作者：項安世
朝代：宋

水深石可竈，水淺石可磯。
多謝山中石，與翁不相違。
釣臺·其一
作者：項安世
朝代：宋

數仞山頭一小亭，只消此地過平生。
崎嶇狹世纔伸脚，已被劉郎賣作名。
釣臺·其二
作者：項安世
朝代：宋

君房足下竟成諛，只是韓歆已破除。
豈有江湖釣竿手，爲君臺閣奉文書。
銅陵縣步
作者：項安世
朝代：宋

二年三過銅陵縣，欲採蘋花意自羞。
他日夢中應記得，淺山銜縣水銜州。
錢唐道中望越州山
作者：項安世
朝代：宋

隔江東望越州山，七載重來喜破顔。
却數故人今幾在，一襟清淚濕潸潸。
鐵笛亭
作者：項安世
朝代：宋

夜嘯千崖裂，朝吟萬象蘇。
山人大自在，無淚捋君鬚。
長亭解
作者：項安世
朝代：宋

行人處處論亭郵，總爲長亭怕永州。
不道長亭更長去，也應行到日西休。
閏月二十一日作落梅花·其一
作者：項安世
朝代：宋

十畝寒林一樹梅，自妍自笑已堪哀。
朝來更被風吹却，擬遣春從底處回。
閏月二十一日作落梅花·其二
作者：項安世
朝代：宋

野外籬邊爛漫香，晚風孤影弄霓裳。
飛花滿地無人管，却趁春泥上燕梁。
阜陵復土詣重華奉慰遇雪不勝哀愴
作者：項安世
朝代：宋

龍胡九鍤閉玄扉，虎落千年護翠微。
永阜凄凉成永夜，重華蕭瑟見重闈。
雲迷八表俱愁思，雪滿千山盡素衣。
更踏深泥南內去，紫宸殿下進名歸。
阻北風簡葉岳州
作者：項安世
朝代：宋

風顛下槍刺泥深，水長移船入港頻。
帝子有情留客子，主人何幸得鄉人。
星辰相緯周三衛，日月爲常漢九賓。
公若賜環吾解纜，一般風色兩家春。
阻風
作者：項安世
朝代：宋

阻風多日飯無羹，病酒中年睡不成。
撲面飛蚊來似鴨，閉船吹燭守如城。
良朋處處愁分袂，遠客朝朝怕說兵。
石首山頭逢一笑，白雲相望雨新晴。
阻風岳州回寄曹漢陽
作者：項安世
朝代：宋

病裏牽船去趙沱，醉中題字寄曹皤。
卧聽別語心難遣，起看家山路不多。
晴日上江卿大好，北風吹浪汝云何。
早知七日桃花峽，且可千鍾竹葉波。
阻風泊江州對岸
作者：項安世
朝代：宋

城下看山不見山，東風吹我過前灘。
橫陳廬阜滄波上，十二雲鬟得細看。
阻風茅山港·其一
作者：項安世
朝代：宋

日日南風費挽牽，江神知我意悠然。
小舟隨水隨風住，不羨千帆上水舡。
阻風茅山港·其二
作者：項安世
朝代：宋

我非汲汲馳名者，何事區區逆浪間。
三釜及親須爲米，可辭爲客下茅山。
除夕宿武陵邸中
作者：項安世
朝代：宋

除夕仍爲客，今年脚不停。
分身三處夢，共影兩同行。
諸子依潭橘，雙親滯楚萍。
此時灰一寸，明日雪千莖。
除夕諭鈴下兩絕句·其一
作者：項安世
朝代：宋

江邊梅柳自知新，病裏形容只向陳。
春色不干枯木事，明朝賀歲莫通賓。
除夕諭鈴下兩絕句·其二
作者：項安世
朝代：宋

莫將新歲便爲新，綵仗春幡不動陳。
未轉東風猶是臘，明朝賀歲莫通賓。
陪閻安撫觀開漕河
作者：項安世
朝代：宋

爲民行水不妨農，爲國憂民不費公。
肯趁好天招惡客，能於舊貫立新功。
山頭石埭千年計，海上靈查八月通。
只恐濟川舟楫快，使君難滯郢城中。
陰雨六韻
作者：項安世
朝代：宋

濱水地鍾濕，關門時過春。
讀書無氣力，看字費精神。
陰雨便高枕，泥塗阻故人。
小詩隨意就，情話與誰親。
返照輕霞出，明朝霽色新。
辛勤愧田父，江上晚耕勻。
陳信民求詩
作者：項安世
朝代：宋

子合陳平甫，吾當項信求。
食兵吾不媿，門轍子方貧。
老眼觀斯世，多情尚若人。
相過無遠近，元不計冬春。
陳宣幹至晐
作者：項安世
朝代：宋

十年無事書生病，一日談兵志士忙。
虜退便收前印綬，秋來仍著戰衣裳。
天寒白兆腥風起，月黑黄陂燐火光。
試問蘄州陳大著，幾多流血浸沙場。
陳攖寧既刊周左司太倉稊米集于阜陽趙使君復刊攖寧詩于荆門詩家皆美其師徒傳授之懿余亦次韻美之
作者：項安世
朝代：宋

鄉人長幼班以年，戚姻遠近合以連。
未如骨肉金石堅，祖孫父子其屬天。
詩人一炷倉稊烟，玉川拜後攖寧前。
如念爾祖思厥先，非真有聞胡傳焉。
漢餘師法忌襲沿，譜系散落觀者眩。
玉川摇首吾不然，持此薄命將誰妍。
向來得法雙膝穿，老矣重任猶承肩。
有能一鏃直我弦，兩手付汝□□□。
君不見大書深刻開重元，徧四大海求其傳。
陳氏四芝圖
作者：項安世
朝代：宋

當時一念繼元昆，誰附飛章告九閽。
天聽直無多遠近，地靈頓有許便蕃。
擬牋此事呈諸老，盍引斯人侍至尊。
弭旱功夫消幾許，草茅猶足動乾坤。
陶淵明醉石
作者：項安世
朝代：宋

石君匪招陶，陶子豈知石。
偶然一醉間，成此千年迹。
當時素心人，鄰里今誰宅。
悠然獨君在，入我晦翁室。
翁去三十年，伊余復來客。
山甿道之前，崖路久以塞。
攀緣出藤蘿，指點見顱蹠。
想當酣卧時，不記苔蘚泐。
無論牛馬後，况說有刀尺。
持盃薦寒泉，嘆息書此墨。
隆中次吳襄陽韻二首·其一
作者：項安世
朝代：宋

葛公未易談，佳處當自曉。
輕身託人主，歲晚那得保。
哀哉楊德祖，所恨機太早。
文若豈不遲，萬變要難了。
書生法當驕，正懼此身小。
空桑視湯幣，不博一介草。
向來磻溪人，所願直鈎老。
孔明平生志，豈必書江表。
但從德翁游，時和司馬好。
胸中管樂事，本自不足道。
所以劉葛交，終焉契魚藻。
舊時耕鑿地，千歲跡未掃。
客來訪遺事，淚落日杲杲。
岡頭雙白鷺，飛去何渺渺。
隆中次吳襄陽韻二首·其二
作者：項安世
朝代：宋

古來建大厦，所貴楹桷崇。
沛公得三士，折箠驅群雄。
嗟哉漢諸孫，永負隆準公。
表既憎禰衡，璋復輕張松。
幽州小從事，苦諫不見從。
頼有大耳兒，猶能過隆中。
吾評四劉牧，三豕而一龍。
景升最可笑，接士滿郊宮。
坐看故人子，低頭混耕農。
平生慕西伯，對面失飛熊。
阿琦去梯策，尚識智士功。
誰云豚犬愚，頗復勝乃翁。
隠求齋
作者：項安世
朝代：宋

種桑不撩寒，蒔粟長苦饑。
饑寒從古有，但使願無違。
雁汊望舒州山
作者：項安世
朝代：宋

歸帆拂掠皖公山，一路青峨立翠鬟。
曾見劉郎射蛟日，插天旌旆照孱顔。
集杜句爲老母壽三首·其一
作者：項安世
朝代：宋

腐儒衰晚謬通籍，中有高堂天下無。
但願樽中九醖滿，綵服日向庭闈趨。
集杜句爲老母壽三首·其三
作者：項安世
朝代：宋

禁城春色曉蒼蒼，花氣渾如百合香。
萬歲千秋奉明主，南極老人應壽昌。
集杜句爲老母壽三首·其二
作者：項安世
朝代：宋

玄圃蒼洲莽空闊，安得赤脚踏層冰。
秦城樓閣鶑花裏，南極老人自有星。
雨中二絕句·其一
作者：項安世
朝代：宋

急雨暗洲渚，顛風吹客船。
不知何世畫，水墨水江天。
雨中二絕句·其二
作者：項安世
朝代：宋

雨過山色青，風來水花白。
不是風雨來，何因見顔色。
雨中早行
作者：項安世
朝代：宋

春烟漠漠雨霏霏，山崦人家未啟扉。
剛把平生青箬笠，江南道上著征衣。
雨止
作者：項安世
朝代：宋

客子浪相驚，山靈自有情。
雲深一夜雨，風急五更晴。
餘潤翻宜暑，微乾不礙行。
柘林秋色裏，時復一蟬聲。
雪中得兩聯不能成篇
作者：項安世
朝代：宋

海嶠風高雲散鹵，塞垣寒極地生硝。
雨花滿坐來天女，寶唾乘空下阿嬌。
雪中簡周子問
作者：項安世
朝代：宋

問訊東湖雪，今年幾尺深。
擁門無過屐，折竹有驚禽。
映帙兒童事，豐年老大心。
待携筇杖去，梅下索清吟。
雪堂
作者：項安世
朝代：宋

又到黄州舊雪堂，雪堂文字斷人腸。
紫烟有路連桐柏，清浪何年看洛陽。
北望神州皆晉土，誰爲黨字豈蒼王。
先王讀論空流血，浩浩乾坤此話長。
雪寒百司作暇獨入局觀雪簡張直閣
作者：項安世
朝代：宋

書生賦分合清愁，官與休辰不自休。
特地忍寒開省署，誰家見雪似瀛洲。
白銀殿閣雲中看，素李園林月下遊。
說與南湖張秘閣，速來同直道山頭。
雪後出西偏門迓鄭安撫
作者：項安世
朝代：宋

四郊殘雪未成泥，十里籃輿雜馬蹄。
道上行人梭樣織，日邊雲氣剪相齊。
山圍鏡野成環玦，東折冰河散璧珪。
獨立跨河橋上望，共誰同說馬公堤。
雪後日出三絕句·其一
作者：項安世
朝代：宋

驅車清曉入瑶林，玉色珠光冷不禁。
天意向人相暖熱，雲頭初日萬黄金。
雪後日出三絕句·其三
作者：項安世
朝代：宋

六日陰寒一夜成，夢回秋月照窗明。
開門一雪深三尺，展盡寒威便放晴。
雪後日出三絕句·其二
作者：項安世
朝代：宋

勾芒設色滿邱園，著粉施朱總可憐。
未抵天公真畫手，金光明裏玉山川。
雪晴
作者：項安世
朝代：宋

煜煜陽光動，欣欣客意寬。
雪消田已潤，霜重露仍乾。
半世長行脚，經年未解鞍。
管晴兼管雨，何日得心安。
雪晴·其一
作者：項安世
朝代：宋

顛風圍屋暖盈襟，滿意成霜却做陰。
昨夜風休寒徹骨，曉霜呼日上平林。
雪晴·其二
作者：項安世
朝代：宋

夜來露重謝嫦娥，造得清霜爾許多。
底事日高猶未落，看他青女嫁羲和。
順風
作者：項安世
朝代：宋

十葉乾蒲萬斛船，滿江簫鼓看登仙。
不牽百丈摇雙櫓，坐見紅旗上碧川。
順風至岳州危甚
作者：項安世
朝代：宋

黑雲將雨向巴邱，白浪奔雷送客舟。
一路逆風纔得順，百年何日是無愁。
神林浦外飛沙惡，道士磯頭亂石稠。
繫纜南津聞笑語，船船鷄酒謝神休。
順風過湖二首·其一
作者：項安世
朝代：宋

帆影如酲左右傾，水聲似戰聒天鳴。
傍人只道船行快，不道船中客更驚。
順風過湖二首·其二
作者：項安世
朝代：宋

維舟六日傍明山，待得風來始破顔。
一抹平湖三十里，聽渠微橫未須關。
頭顱四十有感
作者：項安世
朝代：宋

學古光陰惜寸分，濟時心膽慕華勛。
少年有意不稱意，暮景欲云何所云。
行矣未能真不惑，歸與長恐遂無聞。
朝來不敢看清鏡，怕有輕霜下碧雲。
題上遇雨
作者：項安世
朝代：宋

風聲千岩萬壑，雨意三江五湖。
橫笛平生幽願，小舟歸去良圖。
題劉都幹所藏楊祕監詩卷
作者：項安世
朝代：宋

我雖未識誠齋面，道得誠齋句裏心。
醉語夢書辭總巧，生擒活捉力都任。
雄吞詩界前無古，新創文機獨有今。
肯爲小山題短紙，自家元愛晚唐吟。
題周丞相壽沙亭
作者：項安世
朝代：宋

台星入軫照三湘，申畫南雲作壽鄉。
太始以來山色在，北流無盡水聲長。
曾開皇極頒諸福，親把鴻鈞轉八荒。
却倚虛欄看平楚，野潢閑受濟川航。
題屏風墨梅二首·其一
作者：項安世
朝代：宋

一段西山雪，中含太古梅。
無香亦無色，免被百花猜。
題屏風墨梅二首·其二
作者：項安世
朝代：宋

天上和羹事，巢由不忍聞。
疎花將瘦影，閒卧一溪雲。
題張以道寒綠軒
作者：項安世
朝代：宋

君家雪窗小溪曲，溪綠窗寒當家足。
如何拋却老師兄，別向天隨參杞菊。
杞經言暖不言寒，菊譜聞黄未聞綠。
君從何許得此奇，定是雪窗三十六。
金英浮蟻我無分，玉犬吠根人所逐。
只殘雨葉與風枝，給與詩人當田祿。
困將冷艷洗眵眼，饑把芳鮮楦雷腹。
招邀朋友最宜茶，犒設妻兒聊當肉。
和軒喫却人不爭，吐出新詩更清穆。
時時夢把密州印，千步毬場宴賓屬。
吟魂正作蝴蝶飛，靜繞珍叢嘬寒玉。
覺來拊几一欣然，何必窮閻減華屋。
題張藥局退巖四十韻
作者：項安世
朝代：宋

大家習貴久，亦復閲儉多。
所習已厭飫，所閲方憂訛。
食厭如食蠟，避憂如避戈。
誰能飽更飯，脹洩自生疴。
此理大可見，判若黝與皤。
所以張公子，悠然願巖阿。
退翁聞之喜，爲作退士歌。
介邱自可樵，何必岷與嶓。
汙池自可漁，何必江與河。
擁腫爲我居，何必房千娥。
款段爲我乘，何必駕六騾。
但醉皆勝醒，但寢皆勝訛。
晏起勝早朝，徐行勝前呵。
筇以當魚須，褐以當羔紽。
葛巾以當幘，草屩以當靴。
巖頭有椶楠，巖下有薜蘿。
東有百畝園，西有十里荷。
香逕可游屐，石步可椓牁。
俯樂莊生魚，仰眄淵明柯。
行攀女兒柳，占坐老翁莎。
月出竹效舞，風來松獻哦。
天清掃木葉，雨潤移花窠。
身閒少譏譽，氣靜無昏瘥。
居然勝趙孟，奚用封蕭酇。
菓大多採摘，獸肥多網羅。
得魚多用餌，得雉多用囮。
但與懶者遊，勿遣躁者過。
但聽訥者規，勿受佞者詫。
君家異姓王，劍佩紛相摩。
懷綳戲簪笏，童隸輕綸緺。
豈若窶人子，血眥爭么麽。
君家長安市，日見風雨波。
推輈識羊腸，折柂諳盤渦。
豈若遠郊氓，冥行觸機碆。
兩輪日夜走，兩磑日夜磨。
端能幾裘葛，已復歸蒿莪。
官書廿四考，祿取三百禾。
等是息中馬，誤爲燈上蛾。
君其莫蹭蹬，我已太婆娑。
退歌止于此，公子意如何。
題澹山巖二首·其一
作者：項安世
朝代：宋

自有宇宙來，迢迢澹家山。
不知幾萬古，鬰鬰藏神姦。
祖龍御宇宙，周子巢其間。
事同商嶺遯，迹類桃源跧。
湮淪向千載，太史來荆蠻。
指點發天秘，提携出人寰。
一日遍海內，流聲響潺潺。
鎸劖滿石壁，新瞀不可刪。
山靈反惆悵，俗駕紛往還。
造物有奇寶，無怪陰工慳。
不遭固可恨，遭世良亦艱。
所以求志人，抱珍守蓬菅。
題澹山巖二首·其二
作者：項安世
朝代：宋

此日縱自爾，此興不可闌。
竹徑滑拳局，芒鞋側蹣跚。
南窺下陰洞，北望升天關。
鬼穴勇爭覷，仙扃誰得𣟴。
敷床憇明潔，酌酒休癡頑。
幽處可僧磬，迴中堪舞鬟。
樂極忽有念，相顧生愁顔。
指點壁間字，其人多馬班。
書蹟向昧昧，苔痕日斒斒。
題名出門去，歲月如循環。
何年復此來，三士同躋攀。
題瀟湘霽雨圖
作者：項安世
朝代：宋

欲斂未斂雲溶溶，似見未見山矓矓。
人家遠近半衡宇，草樹高低深佛宮。
西峰定有一罅日，東嶺豈無千丈虹。
俗人不識莫與道，總在空濛蒼莽中。
題狄彥哲雲溪隠居二首·其一
作者：項安世
朝代：宋

閑居郭內似村中，背市臨河一逕通。
案上漆書何世字，牆頭碧瓦古時宮。
苦遭客子驚鷗鳥，閑在橋邊數釣筒。
不是龐公怕城府，也來相就作漁翁。
題狄彥哲雲溪隠居二首·其二
作者：項安世
朝代：宋

江漢兵餘八十秋，後生誰及見前修。
開元遺事無人說，正始諸賢何處求。
此老尚堪矜式在，吾儕欲爲子孫謀。
不嗔拱立煩鷄黍，時復敲門繫小舟。
題王醇甫秀才海隠齋
作者：項安世
朝代：宋

萬人如海最堪藏，何必南山有豹章。
避世金門師曼倩，變名桐瀨笑嚴光。
睡龍淵底珠潜色，抵鵲山頭玉混芒。
不比尋常溝瀆裏，蛙跳雀浴便張皇。
題畫扇
作者：項安世
朝代：宋

前舟半出垂楊港，兒子把篙翁撒網。
後舟兒小未能篙，媼自哺雛斜刺舫。
何處兩生來看魚，野服綸巾意森爽。
路窮有叟獨施罛，短策驚魚水聲響。
隔岸誰家蓋茆竹，軒楹閴寂無來往。
臨溪曬網不知收，斜日欲歸天莽蒼。
去年我作月宮遊，此景西湖恣探賞。
歸來和月剪并刀，得此一泓寬夢想。
日長弄扇忽成眠，第一橋邊蕩蘭槳。
覺來風雨浪粘天，急喚小舟真欲上。
題胡仲方詩編
作者：項安世
朝代：宋

讀君百二十新篇，句句停勻字字妍。
秀似南風吹竹粉，潤於春水濕花烟。
斯文貴盛看如此，前路飛騰諒果然。
東野長江寒到骨，一生憔悴豈關天。
題蟬蝶畫扇
作者：項安世
朝代：宋

曉日兮花飛，晚風兮柳嘶。
異趣兮同樂，之二蟲兮何知。
題袁才舉明景軒詩
作者：項安世
朝代：宋

孤竹兩高人，不止一清字。
平生不念惡，和氣滿天地。
後來展禽氏，但以和得聲。
至其不易介，耿耿秋旻清。
達人蓋存我，不與外物較。
冥觀瑩方寸，隨俗等喧閙。
由其有內外，所以立二名。
要知出處間，何往非通明。
入與神明居，如月出秋水。
出與塵坌交，如蓮在泥滓。
蓮雖不拒泥，終不與泥同。
月豈必在水，亦在潢汙中。
由然與之俱，餔糟汩其泥。
退而省其私，炯若清廟圭。
昔者吾先師，不拒中牟費。
所貴不磷緇，不貴作同異。
當時解此轉，惟有顓孫生。
於人無不容，自有嘉與矜。
嗟哉道不明，智過愚不及。
清爲水底魂，濁爲瓜上集。
鄉愿乘間起，遂處二者間。
不夷亦不惠，以此容其姦。
吾道大明鏡，皎皎當空垂。
物來無揀擇，隨爾多妍媸。
終然不失我，光景湛如一。
不落內外塵，亦不中間立。
我學不至此，頗識此中情。
意語不成詩，往作軒中銘。
題谷湖詩
作者：項安世
朝代：宋

少年塞上傳書檄，晚歲湖邊結薜蘿。
猶有詩編傳舊夢，更無心事向驚波。
人生難料君重出，戍務方殷意若何。
鬢髮浪蒼肝膽在，鐵山涇水待鐃歌。
題鹿門山絕頂升雲亭
作者：項安世
朝代：宋

上到山頭十八盤，貪高不計足心酸。
年來學力荒唐甚，羞向升雲頂上看。
風回二絕句·其一
作者：項安世
朝代：宋

南風欲轉北風顛，一夜濤聲趣枕邊。
更著三更篷上雨，十風無頼擾清眠。
風回二絕句·其二
作者：項安世
朝代：宋

纜作野叉浮水面，矴如狸爪下船頭。
長年笑語歸船去，卧聽顛風更不愁。
風水洞
作者：項安世
朝代：宋

君言洞好定非虛，只恐詩佳洞不如。
兩脚若能隨杖屐，一生何用更軒車。
聽風聽水縱橫說，隨醉隨醒爛漫書。
不解九重城裏路，有人塵土化衣裾。
風雨望武昌岸
作者：項安世
朝代：宋

寒食今朝是，顛風半夜來。
自從天色暖，已遣客心猜。
雨打洲容沐，烟籠水面灰。
孫郎將漫叟，相送到浯臺。
食角黍懷江陵
作者：項安世
朝代：宋

經年不食三閭餌，一日相逢似故人。
旋剝青菰香滿手，試餐黄顆軟粘脣。
蔗漿下筯甘無敵，昌本浮盃小作巡。
正是鄉人行樂處，畫旗鼉鼓隘江津。
餞周伯壽得枝字
作者：項安世
朝代：宋

分原內史界，世系出蒼姬。
修貢長沙國，文章似楚辭。
堵牆看獻賦，旗影照題詩。
晝日三千字，春風第一枝。
相公如父子，侍講是宗師。
忍把直言策，輕爲阿世詞。
香海棠下會飲
作者：項安世
朝代：宋

近看成洞遠成林，紅綠參差作晝陰。
閑有工夫隨酒去，病無心力爲花吟。
調朱弄粉年應小，倚困含嬌意却深。
更向嫣然清淑外，一簷香氣入衣襟。
馮元素挽詩·其一
作者：項安世
朝代：宋

戎服開清洛，儒書謁阜陵。
一朝官御晚，平日壯心冰。
此士歸來夜，何人說中興。
秋來原上草，蕭索見風稜。
馮元素挽詩·其二
作者：項安世
朝代：宋

出塞千夫敵，還家一善人。
閨門春穆穆，鄉黨晚恂恂。
字畫清能謹，詩章秀以醇。
畧無邊瑣氣，懷此最傷神。
高臺寺
作者：項安世
朝代：宋

高臺夫如何，山後此爲最。
手摩白雲頂，足躡飛鳥背。
我從樟樹來，上上八十里。
向來所歷峯，下視皆積塊。
空中聞夜雨，聲若萬馬潰。
却問山前人，天晴正收刈。